JAUNIMO REIKALŲ AGENTŪROS

DIREKTORIUS

ĮSAKYMAS

DĖL JAUNIMO SAVANORIŠKOS TARNYBOS PROGRAMŲ KAUNO IR TELŠIŲ APSKRITYSE FINANSAVIMO 2023–2024 METAIS KONKURSO NUOSTATŲ PATVIRTINIMO

2022 m. rugpjūčio 18 d. Nr. 2V-237 (1.4)

Vilnius

Vadovaudamasis Lietuvos Respublikos socialinės apsaugos ir darbo ministro 2022 m. balandžio 8 d. įsakymu Nr. A1-263 „Dėl pavedimo Jaunimo reikalų agentūrai“, pagal kurį Jaunimo reikalų agentūra (toliau - Agentūra) įgyvendina 1.2.2.7 priemonę „Atrinkti ir finansuoti savanorišką veiklą organizuojančias organizacijas, teikti joms metodinę pagalbą, organizuoti jaunimo savanoriškos tarnybos modelio įgyvendinimą, siekiant įtraukti jaunimą į savanorišką veiklą;“, Nacionalinės jaunimo politikos 2022–2024 metų veiksmų plano, patvirtinto Lietuvos Respublikos socialinės apsaugos ir darbo ministro įsakymu Nr. „Dėl Lietuvos Respublikos socialinės apsaugos ir darbo ministro 2022 m. sausio 27 d. įsakymo Nr. A1-65 „Dėl Nacionalinės jaunimo politikos 2022 metų veiksmų plano patvirtinimo“ pakeitimo“ 4 tikslo uždaviniu „Atrinkti ir finansuoti savanorišką veiklą organizuojančias organizacijas, teikti joms metodinę pagalbą, organizuoti jaunimo savanoriškos tarnybos modelio įgyvendinimą, siekiant įtraukti jaunimą į savanorišką veiklą“ ir atsižvelgdamas į Projektų administravimo taisykles, patvirtintas Lietuvos Respublikos socialinės apsaugos ir darbo ministro 2020 m. gruodžio 10 d. įsakymu Nr. A1-1259 „Dėl Projektų administravimo taisyklių patvirtinimo“:

1. T v i r t i n u Jaunimo savanoriškos tarnybos programų Kauno ir Telšių apskrityse finansavimo 2023–2024 metais konkurso nuostatus (pridedama).

2. P a v e d u Agentūros Nacionalinės jaunimo politikos skyriaus vyriausiajam specialistui Dariui Grigaliūnui teisės aktų ir šio įsakymo 1 punktu patvirtintų nuostatų nustatyta tvarka skelbti ir organizuoti Jaunimo savanoriškos tarnybos programų Kauno ir Telšių apskrityse finansavimo 2023–2024 metais konkursą.

Direktoriaus pavaduotojas, pavaduojantis direktorių	Jurgis Kazlauskas

PATVIRTINTA

Jaunimo reikalų agentūros direktoriaus

2022 m. rugpjūčio 18 d. įsakymu

Nr. 2V-237 (1.4)

JAUNIMO SAVANORIŠKOS TARNYBOS PROGRAMŲ KAUNO IR TELŠIŲ APSKRITYSE FINANSAVIMO
2023–2024 METAIS KONKURSO NUOSTATAI

I SKYRIUS

BENDROSIOS NUOSTATOS

1. Jaunimo savanoriškos tarnybos programų Kauno ir Telšių apskrityse finansavimo 2023–2024 metais konkurso nuostatai (toliau – Nuostatai) reglamentuoja reikalavimus jaunimo savanoriškos tarnybos programų turiniui, reikalavimus pareiškėjams, programos vykdytojams, mentoriams ir savanoriams, programų įgyvendinimo teritorinį pasiskirstymą, paraiškų Jaunimo savanoriškos tarnybos (toliau – JST) programų Kauno ir Telšių apskrityse finansavimo 2023–2024 metais konkursui (toliau – Konkursas) teikimo, programų vertinimo, finansavimo, vykdymo, kontrolės tvarką.

2. Konkursą organizuoja Agentūra. Informacija apie Konkursą viešai skelbiama Agentūros ir Socialinių paslaugų priežiūros departamento prie Socialinės apsaugos ir darbo ministerijos (toliau – SPPD) interneto svetainėse www.jra.lt ir https://sppd.lrv.lt/.

3. Konkurso tikslas ir siektinas rezultatas – finansuoti savanorišką veiklą organizuojančių (toliau – SVO) organizacijų vykdomas JST programas Kauno ir Telšių apskrityse, teikiamas vadovaujantis Jaunimo savanoriškos tarnybos organizavimo tvarkos aprašu, patvirtintu Lietuvos Respublikos socialinės apsaugos ir darbo ministro 2018 m. birželio 22 d. įsakymu Nr. A1-317 „Dėl jaunimo savanoriškos tarnybos organizavimo tvarkos aprašo patvirtinimo“ (toliau – JST organizavimo tvarkos aprašas).

II SKYRIUS

NUOSTATUOSE VARTOJAMOS SĄVOKOS

4. Nuostatuose vartojamos sąvokos:

4.1. apskritis – Lietuvos Respublikos administracinio vieneto grupė, nurodyta Nuostatų 7 punkte, kurioje vykdoma JST programa;

4.2 Jaunimo savanoriška tarnyba – visuma organizuojamų ir vykdomų savanoriškų veiklų, kuriose dalyvauja savanoris, Priimanti organizacija ir SVO organizacija. Vieno savanorio tarnyba turi būti vykdoma ne mažiau kaip 2 val. per savaitę ir ne mažiau kaip 35 val. per mėnesį, tačiau ne mažiau kaip 110 val. ir ne daugiau kaip 130 val. per 3 mėnesius nuo sutartyje tarp SVO organizacijos, Priimančios organizacijos ir savanorio (toliau – JST sutartis) nurodytos savanoriškos veiklos pradžios datos ir ne mažiau kaip 240 val. per 6 mėnesius. JST laikoma įgyvendinta, kai savanoris pagal JST sutartį ir suderintą JST savanorio grafiką dalyvauja 240 val. savanoriškos veiklos;

4.3 Jaunimo savanoriškos tarnybos komisija (toliau - JST komisija) – visuomeniniais pagrindais veikiantis Agentūros patariamasis organas, konsultuojantis Agentūrą JST programos įgyvendinimo klausimais bei sprendimus dėl JST programos savanoriškų veiklų stabdymo, savanoriškos veiklos valandų užskaitymo bei JST pripažinimo ir (ar) nepripažinimo, esant programos reikalavimų nusižengimams, priimantis organas, sudarytas iš Agentūros, SVO organizacijos(-ų) ir Priimančios(-ių) organizacijos(-ių) atstovų bei patvirtintas Agentūros direktoriaus įsakymu;

4.4. kompetencijų vertinimas – procesas, kurio metu vertinamos savanorio įgytos kompetencijos, vadovaujantis tvarka ir vertinimo kriterijais, nustatytais kompetencijų vertinimą reguliuojančiuose teisės aktuose, siekiant įvertinti ir pripažinti kompetencijas, įgytas JST metu, ir taip padidinti savanorio galimybes siekti aukštojo mokslo ir įsitraukti į darbo rinką;

4.5. kuratorius – asmuo, dirbantis Priimančioje organizacijoje arba atliekantis savanorišką veiklą, atsakingas už savanoriškos veiklos organizavimą ir koordinavimą bei dalyvaujantis savanorio kompetencijų, įgytų JST metu, vertinimo ir įsivertinimo procese;

4.6. mentorius – asmuo, SVO organizacijoje dirbantis arba atliekantis savanorišką veiklą, atsakingas už savanorių dalyvavimą savanoriškoje tarnyboje, savanoriškos veiklos metu įgytų kompetencijų vertinimo ir įsivertinimo organizavimą, kuratorių informavimą ir konsultavimą;

4.7. paraiška – pareiškėjo, programos vykdytojo pagal Nuostatų 1 priede nustatytą formą užpildytas ir kvalifikuotu elektroniniu parašu pasirašytas pareiškėjo, programos vykdytojo vadovo arba jo įgalioto asmens, turinčio teisę veikti pareiškėjo, programos vykdytojo vardu, nurodant vardą, pavardę ir pareigas, dokumentas, kuris kartu su visais jo priedais ir papildomais dokumentais yra pateikiamas Agentūrai, siekiant gauti finansavimą programai įgyvendinti;

4.8. pareiškėjas – Lietuvos Respublikos įstatymų nustatyta tvarka registruotas viešasis juridinis asmuo, atitinkantis Nuostatų sąlygas ir teikiantis Konkursui paraišką;

4.9. partneris – juridinis asmuo, su kuriuo pareiškėjas, programos vykdytojas vykdo programos veiklas (gali turėti bendradarbiavimo ar jungtinės veiklos sutartį). Programos partneriu nelaikomas asmuo, prisidedantis prie programos įgyvendinimo finansiškai, ir (ar) paslaugų teikėjas, prekių tiekėjas (pvz., rėmėjas);

4.10. priimanti organizacija – akredituotas Lietuvos Respublikoje įregistruotas ne pelno siekiantis juridinis asmuo (savanoriškos tarnybos organizatorius), galintis sudaryti sąlygas savanoriams tobulėti asmeniškai ar profesinėje srityje ir užtikrinti jų palaikymą;

4.11. programa – pareiškėjo, programos vykdytojo veiklų visuma, finansuojama iš ministerijai skirtų valstybės biudžeto asignavimų (visuma dokumentų, kuriuose nurodomi programos tikslo aprašyme, veiklų plane numatyti veiksmai, pagrįsti paraiškoje, jos prieduose bei tam tikrose duomenų bazėse esančia informacija, ir tam tikra lėšų suma numatytiems programos tikslams vienoje apskrityje pasiekti);

4.12. programos vadovas – pareiškėjo, programos vykdytojo atstovas, atsakingas už programos administravimą;

4.13. programos veiklų įgyvendintojas – fizinis asmuo, nuolat tiesiogiai vykdantis programos veiklas, atsakingas už programos ar jos dalių įgyvendinimą. Programos veiklų įgyvendintoju nelaikomas asmuo, laikinai prisidedantis prie programos įgyvendinimo savo žiniomis, įgūdžiais ir (ar) veikla (pvz., lektorius, renginio vedėjas, meno kolektyvas, jo nariai);

4.14. programos vykdytojas – pareiškėjas (juridinis asmuo), kuris atitinka visus reikalavimus finansavimui gauti, kuriam Agentūros direktoriaus sprendimu skirta valstybės biudžeto lėšų programai įgyvendinti, ir kuris su SPPD yra pasirašęs valstybės biudžeto lėšų naudojimo sutartį (toliau – Sutartis);

4.15. savanoris – jaunas žmogus (nuo 14 iki 29 metų imtinai), užsiregistravęs Agentūros JST administravimo sistemoje adresu https://jst.jra.lt (toliau JST administravimo sistema), ir atliekantis savanorišką veiklą Priimančioje organizacijoje, kaip tai numatyta JST organizavimo tvarkos aprašo 5 punkte;

4.16. savanoriška veikla – savanorio neatlyginamai atliekama visuomenei naudinga veikla, kurios sąlygos nustatomos savanorio, Priimančios ir SVO organizacijų susitarimu;

4.17. SVO organizacija – akredituota Lietuvos Respublikoje veikianti nevyriausybinė organizacija, galinti užtikrinti savanorių dalyvavimą savanoriškoje veikloje, bendradarbiavimą su Priimančiomis organizacijomis, teikti Priimančioms organizacijoms metodinį palaikymą dėl savanoriškos veiklos metu savanorio įgytų kompetencijų vertinimo ir įsivertinimo;

4.18. kitos Nuostatuose vartojamos sąvokos suprantamos taip, kaip jos yra įtvirtintos Lietuvos Respublikos jaunimo politikos pagrindų įstatyme, Lietuvos Respublikos savanoriškos veiklos įstatyme, Lietuvos Respublikos biudžeto sandaros įstatyme, Lietuvos Respublikos nevyriausybinių organizacijų plėtros įstatyme, JST organizavimo tvarkos apraše ir kituose aktualiuose teisės aktuose.

5. Konkurso nuostatai parengti vadovaujantis Projektų administravimo taisyklėmis, patvirtintomis Lietuvos Respublikos socialinės apsaugos ir darbo ministro 2020 m. gruodžio 10 d. įsakymu Nr. A1-1259 „Dėl projektų administravimo taisyklių patvirtinimo“ (toliau – Projektų administravimo taisyklės), todėl, jei šiuose Nuostatuose nėra aptartos tam tikros procedūros, jos atliekamos vadovaujantis Projektų administravimo taisyklėmis.

III SKYRIUS

PROGRAMŲ FINANSAVIMO DYDIS, PROGRAMŲ ĮGYVENDINIMO LAIKOTARPIS, ETAPAI IR TERITORINIS SKIRSTYMAS

6. Visą vienerių metų Konkursui preliminariai skiriamą Lietuvos Respublikos valstybės biudžeto lėšų sumą (toliau – valstybės biudžeto lėšų suma) sudaro 47 232 (keturiasdešimt septyni tūkstančiai du šimtai trisdešimt du) Eur. Mažiausia vienam pareiškėjui, programos vykdytojui galima skirti valstybės biudžeto lėšų suma programos įgyvendinimo laikotarpiui – 768 (septyni šimtai šešiasdešimt aštuoni) Eur. Didžiausia vienam pareiškėjui, programos vykdytojui galima skirti valstybės biudžeto lėšų suma programos įgyvendinimo laikotarpiui – 47 232 (keturiasdešimt septyni tūkstančiai du šimtai trisdešimt du) Eur.

7. Programos įgyvendinimo teritorinis skirstymas ir didžiausia vienos apskrities programai galima skirti valstybės biudžeto lėšų suma programos įgyvendinimo laikotarpiui:

7.1. Kauno apskritį sudaro: Birštono savivaldybė, Kaišiadorių rajono savivaldybė, Kauno miesto savivaldybė, Kauno rajono savivaldybė, Kėdainių rajono savivaldybė, Jonavos rajono savivaldybė, Prienų rajono savivaldybė ir Raseinių rajono savivaldybė. Didžiausia Kauno apskrities programai galima skirti valstybės biudžeto lėšų suma – 35 712 (trisdešimt penki tūkstančiai septyni šimtai dvylika) Eur;

7.2. Telšių apskritį sudaro: Mažeikių rajono savivaldybė, Plungės rajono savivaldybė, Rietavo savivaldybė ir Telšių rajono savivaldybė. Didžiausia Telšių apskrities programai galima skirti valstybės biudžeto lėšų suma – 11 520 (vienuolika tūkstančių penki šimtai dvidešimt) Eur.

8. Bendra vienos apskrities prašomų valstybės biudžeto lėšų suma negali būti didesnė nei paraiškos 5 lentelėje numatytų vienos apskrities bendro savanorių skaičiaus, padauginto iš savanorių veiklos mėnesių skaičiaus ir vieno mėnesio įkainio (64 (šešiasdešimt keturi) Eur);

9. Esant papildomam finansavimui ar sutaupomoms valstybės biudžeto lėšoms ar pratęsiant finansavimą Nuostatų 12.2 ir 12.3 papunkčiuose nurodytiems programos etapams vykdyti, pareiškėjui, programos vykdytojui gali būti skiriama didesnė suma nei didžiausia apskrities programai galima skirti valstybės biudžeto lėšų, ar didžiausia vienam pareiškėjui, programos vykdytojui galima skirti valstybės biudžeto lėšų suma, atitinkamai padidinus pareiškėjo, programos vykdytojo suplanuotus rodiklius.

10. Antrųjų metų programos sąmatos bendra vertė negali būti daugiau kaip 25 (dvidešimt penkiais) procentais didesnė nei praėjusiais metais programai įgyvendinti skirta valstybės biudžeto lėšų suma.

11. Programos įgyvendinimo laikotarpis – nuo 2023 m. sausio 1 d. iki 2023 m. gruodžio 31 d. Pratęsus finansavimą 2024 m. – nuo 2024 m. sausio 1 d. iki 2024 m. gruodžio 31 d.

12. Programos įgyvendinimo laikotarpį sudaro 4 etapai:

12.1. pirmasis etapas – nuo 2023 m. sausio 1 d. iki 2023 m. birželio 30 d.;

12.2. antrasis etapas – nuo 2023 m. liepos 1 d. iki 2023 m. gruodžio 31 d.;

12.3. trečiasis etapas – nuo 2024 m. sausio 1 d. iki 2024 m. birželio 30 d.

12.4. ketvirtasis etapas – nuo 2024 m. liepos 1 d. iki 2024 m. gruodžio 31 d.

IV SKYRIUS

JAUNIMO SAVANORIŠKOS TARNYBOS ORGANIZAVIMO REIKALAVIMAI

13. Vykdydamas Nuostatų nustatyta tvarka finansuojamas JST veiklas ir vadovaudamasis Jaunimo reikalų departamento prie Socialinės apsaugos ir darbo ministerijos (toliau – Departamentas) direktoriaus 2020 m. rugsėjo 4 d. įsakymu Nr. 2V-164 (1.4) „Dėl Jaunimo savanoriškos tarnybos įgyvendinimo kokybės ir priežiūros tvarkos aprašo patvirtinimo“ patvirtintu JST įgyvendinimo kokybės ir priežiūros tvarkos aprašu pareiškėjas, programos vykdytojas įsipareigoja įgyvendinti šiuos reikalavimus:

13.1. informuoti potencialius savanorius apie JST galimybes ir būtinas įvykdyti kokybiškos veiklos sąlygas;

13.2. užtikrinti, kad JST sutartys būtų sudarytos tik su savanoriais, registruotais JST administravimo sistemoje ir visi savanoriai, atliekantys JST, būtų registruoti JST administravimo sistemoje;

13.3. per 5 darbo dienas nuo Agentūrai pateikto jauno žmogaus prašymo atlikti JST perdavimo SVO organizacijai elektroniniu paštu susisiekti su prašymą pateikusiu jaunu žmogumi ir per 14 kalendorinių dienų nuo susisiekimo su prašymą pateikusiu jaunu žmogumi elektroniniu paštu susitikti;

13.4. susitikimo su jaunu žmogumi metu išsiaiškinti asmeninę jaunuolio situaciją, motyvaciją ir savanoriškos veiklos lūkesčius, esant poreikiui kartu su savanoriu apsilankyti Priimančioje organizacijoje siekiant įvertinti galimas JST veiklas ir galimybes;

13.5. koordinuoti JST sutarties rengimą, numatyti šalių įsipareigojimus bei atsakomybes: savanorio užduotis, darbų apimtis, pareigas, Priimančios organizacijos ir SVO organizacijos pareigas, atsakomybę, savanorio, Priimančios organizacijos ir SVO organizacijos kontaktinius duomenis, JST Sutarties pasirašymą, administruoti savanorio išlaidų kompensavimo klausimus, užtikrinti tinkamą savanorišką veiklą pagrindžiančių dokumentų administravimą;

13.6. užtikrinti savanorio aprūpinimą būtiniausiomis priemonėmis savanoriškai veiklai Priimančioje organizacijoje įgyvendinti;

13.7. supažindinti savanorį su SVO ir Priimančios organizacijos asmenimis, kurie JST metu esant poreikiui teiktų pagalbą ir (arba) konsultacijas, ir pristatyti jų atsakomybes;

13.8. esant poreikiui organizuoti mokymus, susijusius su savanorio vykdoma veikla;

13.9. sudaryti galimybes savanoriui dalyvauti kompetencijų vertinimo ir įsivertinimo veikloje;

13.10. bendrauti su Priimančios organizacijos vadovu ir (arba) kuratoriumi;

13.11. ne vėliau kaip prieš 14 kalendorinių dienų informuoti Priimančią organizaciją ir savanorį apie mokymus bei konsultacijas, galimas savanoriškos veiklos metu;

13.12. savanoriui nutraukus JST Sutartį ar pakeitus Priimančią organizaciją susitikti su Priimančios organizacijos komanda ir aptarti JST sutarties nutraukimo priežastis (atvejo analizė) bei ateities bendradarbiavimo su SVO organizacija veiklas ir planus;

13.13. savanoriui nusprendus pakeisti Priimančią organizaciją esant galimybei surasti ir nukreipti savanorį į kitą Priimančią organizaciją;

13.14. per 14 kalendorinių dienų nuo JST sutarties (-čių) sudarymo pateikti Agentūrai JST sutarties (-čių) elektroninę (-es) kopiją (-as) el. paštu arba JST administravimo sistemoje;

13.15. apie pokyčius, susijusius su savanorių atliekama JST (nutraukimus, Priimančios organizacijos keitimą, ligos atvejus ir pan.), informuoti Agentūrą nedelsiant, bet ne vėliau kaip per 14 darbo dienų nuo šių pokyčių įsigaliojimo el. paštu;

13.16. jeigu SVO organizacija sudaro JST sutartį, kurioje numatytų įsipareigojimų įgyvendinimo data yra vėlesnė nei einamųjų metų gruodžio 31 d., pareiškėjas, programos vykdytojas Agentūrai per 14 kalendorinių dienų nuo JST sutarties sudarymo kartu su JST sutartimis turi pateikti garantinį raštą dėl prisiimamų įsipareigojimų įgyvendinti JST sutartis.

V SKYRIUS

FINANSUOTINOS VEIKLOS, REIKALAVIMAI PROGRAMŲ TURINIUI IR FINANSINIAI APRIBOJIMAI

14. Konkurso būdu finansuojamos JST veiklos, kurias sudaro:

14.1.	potencialių savanorių paieška ir jų konsultavimas;

14.2.	JST proceso vykdymo konkrečiose Priimančiose organizacijose stebėjimas, koordinavimas ir konsultavimas;

14.3.	savanorio kompetencijų vertinimo ir įsivertinimo veiklų vykdymas;

14.4.	mentoriaus paslaugų teikimas Priimančioms organizacijoms;

14.5.	mentoriaus paslaugų teikimas savanoriams.

15.	Programos turinys privalo atitikti visas šias sąlygas:

15.1	programa numatyta įgyvendinti visas Nuostatų 14 punkte nurodytas veiklas;

15.2. suplanuotos veiklos turi būti skirtos SVO organizacijos funkcijoms įgyvendinti ir (ar) JST plėtoti vietos lygmeniu;

15.3.	į JST numatyta įtraukti jaunus žmones ne trumpesniam nei 1 mėnesio ir ne ilgesniam nei 6 mėnesių laikotarpiui.

16.	Teorinio mokymo seminarų, sporto varžybų, kultūros ir meno, politinių ir religinių renginių bei renginių, skirtų akademinėms ir profesinėms žinioms ar patirčiai įgyti, organizavimas gali būti tik priemonė programos tikslams pasiekti, tačiau ne pagrindinis programos tikslas, uždavinys ir (ar) rezultatas.

17. Programos veiklos gali būti vykdomos tik Lietuvos Respublikos teritorijoje, programoje nurodytoje (-ose) apskrityje (-yse).

18. Finansavimas programoms neskiriamas, jeigu programa atitinka bet vieną iš šių papunkčių:

18.1. tikslingai skirta atostogoms ir (ar) turizmui;

18.2. skirta siekti pelno;

18.3. kelia grėsmę žmonių sveikatai, garbei ir orumui, viešajai tvarkai, moralei, varžo kitų žmonių teises ir laisves;

18.4. bet kokiomis formomis, metodais ir būdais kursto tiesioginę ir netiesioginę diskriminaciją, priekabiavimą lyties, rasės, tautybės, pilietybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, lytinės orientacijos, negalios, etninės priklausomybės, religijos ar kitais pagrindais, išreiškia neapykantą ir prievartą, nepagarbą Lietuvos Respublikos simboliams;

18.5. bet kokiomis formomis, metodais ir būdais išreiškia alkoholio, tabako ir psichotropinių medžiagų populiarinimą;

18.6. bet kokiomis kitomis formomis, metodais ir būdais pažeidžia Lietuvos Respublikos Konstituciją, įstatymus ir kitus teisės aktus;

18.7. skiriama politinei reklamai pirkti, politinių partijų, politinės kampanijos dalyvių renginiams organizuoti bei kitai veiklai, skirtai politinėms partijoms, politinės kampanijos dalyviams propaguoti.

VI SKYRIUS

REIKALAVIMAI PAREIŠKĖJAMS, PROGRAMŲ VYKDYTOJAMS, PARTNERIAMS IR VEIKLŲ ĮGYVENDINTOJAMS

19. Konkursui paraiškas gali teikti viešasis juridinis asmuo, kuris atitinka visas šias sąlygas:

19.1. pagal Jaunimo savanorišką veiklą organizuojančių organizacijų akreditavimo tvarkos aprašą, patvirtintą Departamento direktoriaus 2018 m. gruodžio 21 d. įsakymu Nr. 2V-219 (1.4) „Dėl Jaunimo savanorišką veiklą organizuojančių organizacijų akreditavimo tvarkos aprašo patvirtinimo“ (toliau – SVO organizacijų akreditavimo tvarkos aprašas), pareiškėjas, programos vykdytojas yra akredituota SVO organizacija;

19.2. pareiškėjo, programos vykdytojo partneris (-iai) (jei yra) pagal SVO organizacijų akreditavimo tvarkos aprašą yra akredituota (-os) SVO organizacija (-os);

19.3. pareiškėjas, programos vykdytojas nėra likviduojamas (pagal viešus Juridinių asmenų registro duomenis);

19.4. pareiškėjas, programos vykdytojas paraiškos teikimo dieną nėra skolingas Lietuvos Respublikos valstybinio socialinio draudimo fondo biudžetui (pagal Valstybinio socialinio draudimo fondo valdybos prie Socialinės apsaugos ir darbo ministerijos viešus duomenis) daugiau nei 10 bazinės socialinės išmokos dydžių;

19.5. pareiškėjas, programos vykdytojas teisės aktų nustatyta tvarka yra pateikęs finansinių ataskaitų rinkinį (-ius), veiklos ataskaitą ir savo interneto svetainėje (jeigu ją turi) viešai skelbia informaciją apie įgyvendinamus ar įgyvendintus projektus;

19.6. pareiškėjas, programos vykdytojas yra įvykdęs mokesčių, išskyrus valstybinio socialinio draudimo įmokas, mokėjimo įsipareigojimus, viršijančius 10 bazinės socialinės išmokos dydžių;

19.7. pareiškėjo prašoma skirti suma atitinka Nuostatų 6 punkte nurodytą mažiausią ar didžiausią vienam pareiškėjui, programos vykdytojui galimą skirti valstybės biudžeto lėšų sumą.

20. Pareiškėjas, programos vykdytojas privalo turėti paskirtą (-us) mentorių (-ius) ir užtikrinti, kad partnerio paskirtas (-i) mentorius (-iai) (jei yra) JST organizuoti turėtų ne mažiau kaip 1 metų darbo patirties neformaliojo jaunimo ugdymo ir (ar) savanoriškos veiklos srityje.

VII SKYRIUS

PAREIŠKĖJŲ, PROGRAMŲ VYKDYTOJŲ ĮSIPAREIGOJIMAI IR PROGRAMOS ĮGYVENDINIMO ESMINIAI KRITERIJAI IR RODIKLIAI

21. Pareiškėjas, programos vykdytojas iki Nuostatų 12 punkto papunkčiuose nustatytų kiekvieno programos etapo pabaigos datų, jei tam etapui buvo gavęs finansavimą turi pasiekti šiuos rodiklius:

21.1. programos esminius kiekybinius:

21.1.1 užtikrinti, kad JST (6 mėn. po ne mažiau kaip 35 valandas per mėnesį ir ne mažiau kaip 240 val. nuo JST sutartyje nurodytos savanoriškos veiklos pradžios datos) įgyvendino ne mažiau kaip 2 jauni žmonės (skaičiuojami nesikartojantys jauni žmonės);

21.1.2. suorganizuoti ne mažiau kaip 1 susitikimą kas 30 kalendorinių dienų nuo JST sutarties pasirašymo dienos gyvai arba nuotoliniu būdu su kiekvienu savanoriu asmeniškai ar grupėje, siekiant įvertinti mokymosi procesą, padėti spręsti kylančius sunkumus ir motyvuoti. Jei dėl objektyvių aplinkybių mentoriui ir savanoriui nepavyksta suorganizuoti susitikimo per 30 kalendorinių dienų laikotarpį, mentorius šį susitikimą turi suorganizuoti artimiausiu įmanomu metu ir ateinančių 30 kalendorinių dienų laikotarpiu užtikrinti iš viso ne mažiau kaip 2 susitikimus. Objektyviomis aplinkybėmis laikomos aplinkybės, kurios nepriklauso nuo pareiškėjo, programos vykdytojo valios;

21.2. programos kiekybinį – vykdyti kompetencijų vertinimą ir įsivertinimą vadovaujantis JST metu įgytų kompetencijų įvertinimo, įsivertinimo ir pripažinimo tvarkos aprašu, patvirtintu Departamento direktoriaus 2019 m. birželio 7 d. įsakymu Nr. 2V-127 (1.4) „Dėl savanorių neformaliuoju būdu, jaunimo savanoriškos tarnybos metu, įgytų kompetencijų įvertinimo, įsivertinimo ir pripažinimo tvarkos aprašo patvirtinimo“ (toliau – JST metu įgytų kompetencijų įvertinimo, įsivertinimo ir pripažinimo tvarkos aprašas);

21.3. programos kokybinius:

21.3.1. skatinti jaunų žmonių įsitraukimą į savanorišką veiklą;

21.3.2. skatinti jaunų žmonių bendrųjų ir (arba) dalykinių kompetencijų ugdymą.

22. Pareiškėjas, programos vykdytojas Lietuvos Respublikos teisės aktų nustatyta tvarka privalo einamaisiais metais viešai paskelbti praėjusių metų finansinės veiklos ir veiklos ataskaitas.

23. Pareiškėjas, programos vykdytojas privalo užtikrinti, kad JST organizavimui paskirtas vienas mentorius ir partnerio paskirtas vienas mentorius (jei yra) organizuoja ne daugiau kaip 30 savanorių veiklą vienu metu.

24. Pareiškėjas, programos vykdytojas JST administravimo sistemoje privalo, laikydamasis teisės aktų reikalavimų, pasibaigus mėnesiui iki kito mėnesio 10 darbo dienos Agentūrai pateikti JST sutarčių, sudarytų su savanoriais, elektronines kopijas bei JST grafikus (Nuostatų 10 priedas).

25. Teikdamas paraišką ir įgyvendindamas programą, pareiškėjas, programos vykdytojas privalo laikytis Lietuvos Respublikos asmens duomenų teisinės apsaugos įstatymo, 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kitų teisės aktų, reglamentuojančių asmens duomenų teisinę apsaugą, reikalavimų rinkdamas programos dalyvių sąrašus bei kitą aktualią informaciją ir, gavęs Agentūros ir (ar) SPPD prašymą raštu, pateikti šią informaciją Agentūrai ir (ar) SPPD, jeigu tai neprieštarauja teisės aktams.

26. Pareiškėjas, programos vykdytojas, įgyvendindamas programą, privalo bendradarbiauti su Agentūra, dalyvauti visuose Agentūros organizuojamuose su Konkursu susijusiuose renginiuose.

27. Pareiškėjas, programos vykdytojas turi viešinti programą, kad programos tikslinė (-ės) grupė (-ės) ir visuomenė daugiau sužinotų apie programos tikslus, uždavinius, eigą ir rezultatus. Viešindamas programą, pareiškėjas, programos vykdytojas turi nepažeisti viešosios tvarkos ir laikytis teisės aktų nustatytos tvarkos bei nurodyti, kad programai valstybės biudžeto lėšų skyrė Agentūra, kokiu tikslu ir kiek valstybės biudžeto lėšų buvo skirta ir panaudota vykdant programą bei naudoti organizuojančios įstaigos patvirtintą logotipą, vadovaudamasis jo naudojimo taisyklėmis ar gairėmis.

28. Pareiškėjas, programos vykdytojas turi užtikrinti tvarų ir aplinkai draugišką programos įgyvendinimą, siekti lygių galimybių ir gerovės visiems.

29. Pareiškėjas, programos vykdytojas, kuris yra perkančioji organizacija, įgydamas prekes ir paslaugas, privalo vadovautis Lietuvos Respublikos viešųjų pirkimų įstatymu.

30. Pareiškėjas, programos vykdytojas per 10 darbo dienų privalo informuoti Agentūrą ir SPPD atstovus apie pasikeitusius pareiškėjo, programos vykdytojo kontaktinius duomenis.

VIII SKYRIUS

TINKAMOS IR NETINKAMOS FINANSUOTI IŠLAIDOS

31. Programoms vykdyti skirtos valstybės biudžeto lėšos negali būti perkeliamos į kitus biudžetinius metus. Finansuojamos tik tinkamos finansuoti programų įgyvendinimo išlaidos. Jos turi būti tiesiogiai susijusios su programoje numatytomis veiklomis ir būtinos programai vykdyti, pagrįstos programos įgyvendinimo eiga, planu, išlaidų pobūdžiu ir kiekiu. Programos vykdytojas paslaugas ar prekes programai vykdyti turi įsigyti ne didesnėmis nei rinkos kainomis, laikydamasis racionalaus valstybės biudžeto lėšų naudojimo principo. Tinkamomis finansuoti laikomos šios išlaidos:

31.1. programos administravimo išlaidos (ne daugiau kaip 20 procentų nuo visos iš Agentūros prašomos ir gautos valstybės biudžeto lėšų sumos):

31.1.1. programos vadovo ir (ar) asmens, vykdančio buhalterinę apskaitą, darbo užmokestis, įskaitant valstybinio socialinio draudimo įmokas (kai buhalterinės apskaitos tvarkymo paslauga nėra perkama iš buhalterinės apskaitos paslaugas teikiančios įmonės (įstaigos) ar buhalterinės apskaitos paslaugas savarankiškai teikiančio asmens ir programos vadovas ir (ar) asmuo, vykdantis buhalterinę apskaitą, yra pareiškėjo, programos vykdytojo darbuotojai, dirbantys pagal darbo sutartį);

31.1.2. prekių ir paslaugų įsigijimo išlaidos:

31.1.2.1. ryšio paslaugos (interneto, fiksuoto ir (ar) mobiliojo telefono ryšio (neviršijant 15 Eur vienam Nuostatų 31.1.1 papunktyje nurodytam programos administravimą vykdančiam asmeniui per mėnesį), pašto);

31.1.2.2. kitos prekės ir paslaugos (programos administravimo paslaugos pagal paslaugų sutartį, jei asmuo nėra sudaręs darbo sutarties programos administravimo paslaugoms atlikti su pareiškėju, programos vykdytoju, buhalterinės apskaitos paslaugos pagal paslaugų sutartį (kai paslauga perkama iš buhalterinės apskaitos paslaugas teikiančios įmonės (įstaigos) ar buhalterinės apskaitos paslaugas savarankiškai teikiančio asmens, veikiančio pagal individualios veiklos pažymą ir asmuo, vykdantis buhalterinę apskaitą, nėra pareiškėjo, programos vykdytojo darbuotojas, dirbantis pagal darbo sutartį);

31.2. programos veiklos įgyvendinimo išlaidos:

31.2.1. su programos įgyvendinimu susijusių asmenų darbo užmokestis, įskaitant valstybinio socialinio draudimo įmokas (pvz., programos mentoriaus darbo užmokestis, jei asmuo yra sudaręs darbo sutartį su pareiškėju, programos vykdytoju);

31.2.2.prekių ir paslaugų įsigijimo išlaidos:

31.2.2.1. ryšio paslaugos (interneto, fiksuoto ir (ar) mobiliojo telefono ryšio (neviršijant 15 Eur vienam Nuostatų 31.2.1 papunktyje nurodytam programos veiklas įgyvendinančiam asmeniui per mėnesį), pašto);

31.2.2.2. transporto išlaikymo (degalai, tepalai, transporto priemonės nuoma be vairuotojo) ir transporto paslaugų įsigijimo išlaidos (autobuso ekonominės klasės ar viešojo transporto bilietai, transporto priemonės nuoma su vairuotoju);

31.2.2.3. materialiojo ir nematerialiojo turto nuomos išlaidos (organizacinės technikos, patalpų veikloms vykdyti nuoma);

31.2.2.4. ekspertų ir konsultantų paslaugų įsigijimo išlaidos pagal paslaugų sutartį, jei paslaugas teikiantis asmuo nėra sudaręs darbo sutarties su pareiškėju, programos vykdytoju (ne daugiau kaip 50 Eur už 1 val.);

31.2.3. kitų prekių ir paslaugų įsigijimo išlaidos, iš jų:

31.2.3.1. lektorių, mokymų vadovų paslaugų įsigijimo išlaidos pagal paslaugų sutartį, jei paslaugas teikiantis asmuo nėra sudaręs darbo sutarties su pareiškėju, programos vykdytoju (ne daugiau kaip 50 Eur už 1 val.);

31.2.3.2. išlaidos programai įgyvendinti reikalingoms prekėms įsigyti (kanceliarinėms, ūkio prekėms, maisto produktams maisto produktams);

31.2.3.3. Priimančios organizacijos išlaidos programai įgyvendinti reikalingoms prekėms įsigyti (kanceliarinės, ūkio prekės, maisto produktai);

31.2.3.4. SVO organizacijos ar Priimančios organizacijos išlaidos programai įgyvendinti reikalingoms mentorių ir lektorių paslaugoms įsigyti pagal paslaugų sutartį, jei paslaugas teikiantis asmuo nėra sudaręs darbo sutarties su pareiškėju, programos vykdytoju ar SVO organizacija, ar Priimančia organizacija;

31.2.3.5. kitos tiesiogiai su programa susijusios, pagrįstos ir būtinos programai įgyvendinti išlaidos;

31.3. išlaidos savanoriui reikalingoms priemonėms ir paslaugoms kompensuoti (ne mažiau kaip 10 procentų nuo visos iš Agentūros prašomos ir gautos valstybės biudžeto lėšų sumos):

31.3.1. transporto išlaikymo (degalai, tepalai, transporto priemonės nuoma be vairuotojo) ir transporto paslaugų įsigijimo išlaidos (autobuso ekonominės klasės ar viešojo transporto bilietai, transporto priemonės nuoma su vairuotoju);

31.3.2. kvalifikacijos kėlimo išlaidos;

31.3.3. kitų prekių ir paslaugų įsigijimo išlaidos, iš jų:

31.3.3.1. maitinimo paslaugos Lietuvos Respublikos teritorijoje (pietūs kavinėje, valgyklos maitinimo paslaugos) (ne daugiau kaip 12 Eur 1 asmeniui per dieną);

31.3.3.2. apgyvendinimo paslaugos Lietuvos Respublikos teritorijoje (ne daugiau kaip 25 Eur 1 asmeniui per parą);

31.3.3.3. kitos su savanoriškos veiklos atlikimu susijusios išlaidos (banko paslaugos, nuotolinių pokalbių platformos palaikymo paslaugos ir pan.);

31.3.3.4. savanoriškos veiklos sutarties galiojimo laikotarpiui tenkančios draudimo išlaidos.

32. Išlaidoms, nurodytoms Nuostatų 31 punkte, apmokėti negali būti skirta didesnė suma negu programoje dalyvaujančių savanorių skaičius, padaugintas iš savanorio veiklos mėnesių skaičiaus ir vieno mėnesio įkainio (64 (šešiasdešimt keturių) Eur). Bendra vieno savanorio Jaunimo savanoriškos tarnybos 6 mėnesių veiklos išlaidų suma negali būti didesnė nei 384 (trys šimtai aštuoniasdešimt keturi) Eur.

33. Pirmajame programos etape tinkamomis finansuoti laikomos išlaidos, patirtos ir apmokėtos nuo 2023 m. sausio 1 d. iki 2023 m. birželio 30 d. bei pagrįstos išlaidų apmokėjimą pagrindžiančiais dokumentų originalais arba oficialiai patvirtintomis jų kopijomis. Pratęsus finansavimą antram programos etapui (nuo 2023 m. liepos 1 d.), tinkamomis finansuoti laikomos išlaidos, patirtos ir apmokėtos nuo 2023 m. liepos 1 d. iki 2023 m. gruodžio 31 d. Atitinkamai pratęsus finansavimą likusiems programos etapams tinkamomis finansuoti laikomos išlaidos, patirtos ir apmokėtos nuo 2024 m. nuo sausio 1 d. iki birželio 30 d. ir nuo 2024 m. liepos 1 d. iki gruodžio 31 d.

34. Savanoriui nutraukus JST sutartį anksčiau nustatyto termino (JST sutarties įgyvendinimo terminas negali būti trumpesnis negu 6 mėnesiai), tinkamomis finansuoti laikomos išlaidos, atitinkančios Nuostatų 31-33 punktuose nurodytus reikalavimus, patirtos ir apmokėtos iki JST sutarties nutraukimo datos. Savanoriui nutraukus JST sutartį, kiekvienas JST sutartyje numatyto įgyvendinimo termino mėnuo vertinamas tokiomis sąlygomis:

34.1. jei savanoris (-ė) atliko iki 5 valandų trukmės JST per mėnesį, išlaidos nėra tinkamos finansuoti;

34.2. jei savanoris (-ė) atliko 6–20 valandų trukmės JST per mėnesį, tinkamomis finansuoti išlaidomis laikoma iki 50 procentų nuo visos mėnesio sumos;

34.3. jei savanoris (-ė) atliko 21 ir daugiau valandų trukmės JST per mėnesį, tinkamomis finansuoti išlaidomis laikoma 100 procentų mėnesio sumos.

35. Jeigu savanorio JST grafikuose 3 mėnesius iš eilės fiksuojama trumpesnė nei 35 valandų per kalendorinį mėnesį ir (ar) 110 val. per 3 mėnesius nuo JST sutartyje nurodytos savanoriškos veiklos pradžios datos veikla, tinkamomis finansuoti išlaidomis laikomos išlaidos, patirtos iki 3 mėnesio paskutinės kalendorinės dienos imtinai. Išlaidos, patirtos po 3 mėnesio paskutinės kalendorinės dienos iki JST sutarties galiojimo pabaigos, nėra finansuojamos arba kompensuojamos.

36. Netinkamomis finansuoti laikomos šios išlaidos:

36.1. ilgalaikio materialiojo turto, kaip jis apibrėžtas Lietuvos Respublikos pridėtinės vertės mokesčio įstatyme, kurio vertė 500 (penki šimtai) Eur ir didesnė, kaip tai reglamentuoja Lietuvos Respublikos Vyriausybės 2009 m. birželio 10 d. nutarimas Nr. 564 „Dėl minimalios ilgalaikio materialiojo turto vertės nustatymo ir ilgalaikio turto nusidėvėjimo (amortizacijos) minimalių ir maksimalių ekonominių normatyvų viešojo sektoriaus subjektams patvirtinimo“, įsigijimo išlaidos;

36.2. statinių ir (arba) patalpų statybos, rekonstrukcijos, kapitalinio ir (arba) einamojo remonto, statinių, teritorijos ir aplinkos priežiūros išlaidos;

36.3. išlaidos, susijusios su veikla, vykdyta iki pateikiant paraišką Konkursui, taip pat išlaidos, patirtos ir apmokėtos iki 2022 m. gruodžio 31 d. imtinai (pvz., paraiškos parengimo išlaidos ir pan.), taip pat išlaidos, patirtos po 2024 m. gruodžio 31 d.;

36.4. išlaidos pareiškėjo, programos vykdytojo įsiskolinimams, kurie nesusiję su programa ir (arba) atsiradę iki 2022 m. gruodžio 31 d. imtinai, padengti;

36.5. išlaidos, susijusios su veikla, vykdyta po JST sutartyje nustatyto termino ar po JST sutarties nutraukimo;

36.6. išlaidos, susijusios su veikla, vykdyta po SVO organizacijos akreditacijos nutraukimo;

36.7. bet kokios išlaidos, patirtos ne Lietuvos Respublikoje;

36.8. išlaidos patalpų, nuosavybės teise priklausančių pareiškėjui, projekto vykdytojui, nuomai projekto veiklai vykdyti;

36.9. kitos tiesiogiai su programos įgyvendinimu nesusijusios išlaidos.

IX SKYRIUS

PARAIŠKŲ TEIKIMAS KONKURSUI

37. Pareiškėjas Konkursui gali pateikti tik vieną paraišką su ne daugiau kaip 2 apskričių programomis. Pateikus daugiau negu vieną paraišką, vertinama ta paraiška, kurios pateikimo data yra vėlesnė, bet ne vėlesnė negu Nuostatų 41 punkte nustatytas terminas, išskyrus atvejus, kai pareiškėjas ne vėliau kaip paskutinę paraiškų pateikimo Agentūrai dieną nurodo, kurią paraišką vertinti. Siekiant užtikrinti programų vertinimo skaidrumą ir pareiškėjų lygiateisiškumą, pateikus paraišką, paraiškų taisymas, tikslinimas, pildymas ar papildomų dokumentų teikimas pareiškėjo iniciatyva negalimas.

38. Pareiškėjas vienu elektroniniu laišku užpildytą paraiškos formą (Nuostatų 1 priedas) ir veiklos planus (Nuostatų 2 priedas) ir Nuostatų 40 punkte nurodytus dokumentus pateikia elektroniniu paštu projektai@jra.lt. Paraiška ir visi kiti kartu su paraiška privalomi pateikti dokumentai privalo būti pateikti viename pdf faile ar kitu formatu, kurį būtų galima peržiūrėti naudojantis Microsoft Office programine įranga. Pareiškėjas paraišką ir visus kitus kartu su paraiška privalomus pateikti dokumentus gali pateikti naudodamas specialias didelės apimties byloms siųsti pritaikytas programas ir (ar) mainavietes internete, nuorodą pateikdamas elektroniniu paštu projektai@jra.lt. Paraiška turi būti užpildyta kompiuteriu.

39. Paraiška ir kartu su ja pateikti dokumentai turi būti surašyti lietuvių kalba ir pasirašyti kvalifikuotu elektroniniu parašu pareiškėjo vadovo arba jo įgalioto asmens, turinčio teisę veikti pareiškėjo vardu, nurodant vardą, pavardę ir pareigas.

40. Kartu su paraiška privaloma pateikti elektronines šių dokumentų kopijas:

40.1. mentoriaus (-ių) ne mažesnę kaip 1 metų darbo patirtį neformaliojo jaunimo ugdymo ir (ar) savanoriškos veiklos srityje patvirtinančio gyvenimo aprašymo (-ų) (kaip numatyta Nuostatų 20 punkte);

40.2. jei pareiškėjui atstovauja ne jo vadovas, – dokumento, patvirtinančio asmens teisę veikti pareiškėjo vardu;

40.3. partnerio (-ių) pasirašyta (-os) deklaracija (-os), užpildyta (-os) pagal Nuostatų nustatytą formą (Nuostatų 4 priedas);

40.4. teikiamo (-ų) dokumento (-ų) užsienio kalba, jeigu toks (-ie) yra, vertimo (-ų), kuris (-ie) turi būti patvirtinti vertėjo arba pareiškėjo vadovo ar jo įgalioto asmens;

40.5. asmens, turinčio teisę veikti pareiškėjo vardu, pasirašytos deklaracijos, užpildytos pagal Nuostatų nustatytą formą (Nuostatų 3 priedas).

41. Nuostatai skelbiami SPPD, Agentūros interneto svetainėje ir Teisės aktų registre (www. e-tar.lt). Konkurso paraiška kartu su Nuostatų 40 punkte nurodytais privalomais pateikti dokumentais Agentūrai turi būti pateikta per 30 kalendorinių dienų nuo Nuostatų paskelbimo Agentūros interneto svetainėje ir Teisės aktų registre (www.e-tar.lt) dienos. Paraiška Konkursui gali būti teikiama iki paskutinės šiame punkte nurodyto termino dienos 23.59 val. (įskaitytinai) Lietuvos Respublikos laiku.

42. Informacija apie Konkursui pateiktų (gautų) paraiškų sąrašą per 3 darbo dienas nuo paskutinės paraiškų pateikimo dienos skelbiama SPPD interneto svetainėje.

43. Paraiškų teikimo klausimais darbo dienomis elektroniniu paštu ir telefonu konsultuoja Agentūros vyriausiasis specialistas Darius Grigaliūnas, elektroninis paštas darius.grigaliunas@jra.lt, tel. 8 633 46057 arba kitas Agentūros direktoriaus įsakymu paskirtas už Konkurso organizavimą atsakingas specialistas. Informacija pareiškėjams teikiama iki paskutinės paraiškų pateikimo darbo dienos pabaigos, Lietuvos Respublikos laiku.

44. Teikdamas paraišką Konkursui, pareiškėjas sutinka, kad informacija, pateikta paraiškoje (išskyrus informaciją, kuri negali būti viešinama teisės aktų nustatyta tvarka), gali būti viešinama su konkursu susijusioje informacinėje medžiagoje, renginiuose.

X SKYRIUS

PAREIŠKĖJŲ, PARAIŠKŲ IR PROGRAMŲ VERTINIMAS

45. Pareiškėjo ir paraiškos atitiktį formaliesiems kriterijams vertina SPPD specialistas vadovaudamasis Projektų administravimo taisyklių V skyriuje nustatyta tvarka, užpildydamas Jaunimo savanoriškos tarnybos programų finansavimo 2023-2024 metais konkursui pateiktos programos formaliųjų kriterijų įvertinimo formą (Nuostatų 6 priedas).

46. Jei pateikta paraiška neatitinka bent vieno iš Nuostatų 19-20, 37-41 punktuose keliamų reikalavimų, ji toliau nevertinama ir programai finansavimas neskiriamas (išskyrus netikslumus, kurie nesudaro esminių kliūčių formaliųjų kriterijų atitikties tinkamumo vertinimui, pavyzdžiui, atsiskaitomosios sąskaitos numerio ar kredito įstaigos rekvizitų, paraiškos surašymo datos, rašybos klaidų ir (ar) dokumentų užsienio kalba vertimo, paraiškos priedų pateikimo kita nei nuostatuose nustatyta forma ir kt.).

Programų atitiktis nustatytiems formaliesiems kriterijams vertinama ir programos, neatitinkančios formaliųjų kriterijų, atmetamos Projektų administravimo taisyklių 28 punkte nustatyta tvarka.

47. Programų turinį vertina ekspertai, kuriuos Lietuvos Respublikos viešųjų pirkimų įstatymo nustatyta tvarka atrenka SPPD ir kurie vadovaujasi SPPD direktoriaus patvirtintu ekspertų darbo reglamentu. Vieną programą vertina ne mažiau kaip du ekspertai. Konkursą administruojanti įstaiga (SPPD) Projektų administravimo taisyklių 37 punkte nustatytais atvejais gali programą paskirti papildomai įvertinti trečiajam ekspertui. Vadovaujantis Projektų administravimo taisyklių 52 punktu, pareiškėjo programos turinį gali vertinti Agentūros direktoriaus įsakymu konkurso vykdymo ir programų įgyvendinimo laikotarpiui sudaryta komisija, kurią sudaro ne mažiau kaip 5 nariai, kuri vadovaujasi Agentūros direktoriaus patvirtintu Komisijų darbo reglamentu ir (ar) Projektų administravimo taisyklių VII skyriumi.

48. Ekspertai programos turinio vertinimus pateikia SPPD užpildydami Jaunimo savanoriškos tarnybos programų finansavimo 2023-2024 metais konkursui pateiktos programos turinio įvertinimo formą (Nuostatų 7 priedas). Jeigu vertinimus, vadovaujantis Projektų administravimo taisyklių 52 punktu, atlieka komisija, komisijos nariai programos turinio vertinimus atlieka užpildydami Jaunimo savanoriškos tarnybos programų finansavimo 2023-2024 metais konkursui pateiktos programos turinio įvertinimo formą (Nuostatų 7 priedas).

49. Už vertinimo dalį, kurioje vertinamas kiekvienos programos turinys, daugiausia gali būti skiriamas 51 balas vienai programai. Privaloma surinkti minimali balų suma už programos turinį – 18 balų. Programos, kurios nesurinko nustatytos minimalios balų sumos, yra nefinansuojamos.

50. Vienoje apskrityje finansavimas gali būti skiriamas tik 1 programai. Vienoje apskrityje gali būti finansuojamos daugiau nei 1 programa tuo atveju, jei geriausiai įvertintoje apskrities programoje prašoma lėšų suma yra mažesnė nei nurodyta Nuostatų 7 punkte. Programos reitinguojamos pagal programos įgyvendinimo apskritis dviejų ekspertų skirtų balų už programos turinį vidurkių mažėjimo tvarka. SPPD, gavęs ekspertų vertinimus ir siūlymus dėl programų finansavimo, apibendrina ekspertų vertinimus ir siūlymus dėl programų finansavimo, parengdamas programų vertinimo suvestinę, kurioje nurodomas dviejų programą vertinusių ekspertų skirtų balų vidurkis ir siūlomas finansuoti savanorių skaičius, ir ją pateikia komisijai.

51. Komisijos posėdžio metu komisija, atsižvelgdama į ekspertų vertinimus, išvadas bei argumentuotus siūlymus dėl programų finansavimo ir įvertinusi SPPD programų vertinimo suvestinėje pateiktus duomenis bei kitą su programomis, jų vertinimu susijusią informaciją, pritaria arba nepritaria ekspertų skirtų balų vidurkiui ir siūlomam finansuoti savanorių skaičiui.

Jeigu komisija nepritaria dviejų ekspertų skirtų balų vidurkiui dėl programos turinio, komisijos sprendimu programa perduodama SPPD, kuris programą skiria vertinti trečiajam ekspertui. SPPD apibendrina trečiojo eksperto siūlymą dėl programos įvertinimo, parengia programų vertinimų suvestinę, nurodydama dviejų iš trijų paraišką vertinusių ekspertų, kurių skirtų balų skaičius panašiausias, skirtų balų ir siūlomą finansuoti savanorių skaičių , ir ją pateikia komisijai. Komisija, įvertinusi dviejų ekspertų vertinimų suvestinę, parengtą trečiajam ekspertui atlikus vertinimą, pritaria arba nepritaria skirtų balų vidurkiui dėl programos turinio. Jei komisija, įvertinusi ekspertų vertinimų suvestinę, parengtą trims ekspertams atlikus vertinimą, vadovaudamasi Nuostatuose nustatytais kriterijais, nepritaria ekspertų vertinimui, komisijos protokole vadovaujantis Nuostatuose nustatytais kriterijais fiksuojamas argumentuotas sprendimas nepritarti ekspertų vertinimui ir paraiškų vertinimas gali būti perduotas komisijos nariams. Komisijos nariai paraiškas vertina, vadovaudamiesi Nuostatuose nustatytais turinio ir lėšų planavimo vertinimo kriterijais. Kiek komisijos narių vertins vieną programą, programų paskirstymo komisijos nariams bei komisijos narių atliekamo pakartotinio programų vertinimo tvarka aprašyta komisijos darbo reglamente ir (ar) Projektų administravimo taisyklių VII skyriuje.

Komisija, vadovaudamasi dviejų ekspertų skirtų balų vidurkiu dėl programos turinio ir Nuostatų 32 punkte nurodyta minimalia vienam savanoriui vienam mėnesiui skiriamų lėšų suma, parengia finansuojamoms programoms skiriamų valstybės biudžeto lėšų pasiūlymą.

Ekspertų ir (ar) komisijos siūloma skirti ir skiriama vienos apskrities valstybės biudžeto lėšų suma negali būti didesnė nei ekspertų ir (ar) komisijos pasiūlyme nurodytas savanorių skaičius, padaugintas iš savanorių veiklos mėnesių skaičiaus ir vieno mėnesio įkainio (64 (šešiasdešimt keturių) Eur);.

Ekspertų ir (ar) komisijos vienai savivaldybei ir apskričiai siūlomas finansuoti ir finansuojamas savanorių skaičius pirmajam ir trečiajam programos etapams turi sudaryti ne mažiau kaip 50 (penkiasdešimt) procentų ir ne daugiau kaip 60 (šešiasdešimt) procentų nuo viso savivaldybei ir apskričiai siūlomų finansuoti savanorių skaičių vieneriems metams.

52. Komisija priima protokolinį sprendimą, kuriuo patvirtina pasiūlymą siūlomiems finansuoti pareiškėjams. Komisijos sekretorius nedelsdamas, bet ne vėliau nei per 3 darbo dienas nuo komisijos priimto sprendimo, elektroniniu paštu informuoja pareiškėją apie komisijos siūlomų skirti lėšų dydį, nurodo siūlomą finansuoti savanorių skaičių, taip pat nurodo, kad pareiškėjas turi patvirtinti, kad sutinka su siūloma skirti suma ir kad siūlomas priimti sprendimas skirti nurodomą lėšų sumą neturės neigiamos įtakos įgyvendinant Nuostatuose ir programoje numatytus tikslus. Pareiškėjas pagal komisijos priimtą protokolinį sprendimą per 3 darbo dienas nuo elektroninio laiško gavimo dienos turi patvirtinti, kad sutinka su komisijos siūloma suma ir (ar) kad komisijos siūlomas priimti sprendimas dėl skiriamos lėšų sumos neturės neigiamos įtakos įgyvendinant programoje ir Nuostatuose numatytus tikslus ir pateikti programos įgyvendinimo sąmatą. (Nuostatų 5 priedas).

Komisijai iš pareiškėjo gavus patvirtinimą, kad pareiškėjas sutinka su komisijos siūloma skirti suma ir kad komisijos siūlomas priimti sprendimas dėl skiriamos lėšų sumos neturės neigiamos įtakos įgyvendinant Nuostatuose ir programoje numatytus tikslus, bei sąmatas, ne vėliau kaip kitą darbo dieną nuo sąmatų gavimo dienos šie dokumentai perduodami įvertinti ekspertams Nuostatuose, komisijų darbo reglamente ir (ar) Projektų administravimo taisyklių VII skyriuje, ir administruojančios įstaigos patvirtintame ekspertų darbo reglamente nustatyta tvarka. Ekspertai pagal Jaunimo savanoriškos tarnybos programų finansavimo 2023-2024 metais konkursui pateiktos programos lėšų tinkamumo įvertinimo formą (Nuostatų 8 priedas) įvertina pateiktas sąmatas. SPPD parengia ekspertų vertinimo suvestinę bei kartu su ekspertų vertinimo anketomis ją perduoda komisijai ne vėliau kaip per 3 darbo dienas nuo sąmatų gavimo dienos. Gavusi ekspertų vertinimų suvestinę, ekspertų vertinimo anketas bei vadovaudamasi Nuostatuose nustatytais kriterijais, komisija posėdyje svarsto sąmatas ir priima sprendimą dėl siūlomų finansuoti programų.

53. Komisija priima protokolinį sprendimą ir pateikia Agentūros direktoriui siūlymus dėl lėšų skyrimo, nurodydama siūlomą lėšų sumą 2023 m. I ir II ketvirčiams, ir programoje dalyvaujančių savanorių skaičių pirmajam programos etapui bei preliminarią siūlomų lėšų sumą ir programoje dalyvaujančių savanorių skaičių tolimesniems programos etapams, ne vėliau kaip per 1 darbo dieną nuo komisijos sprendimo priėmimo.

54. Pareiškėjui per Nuostatų 52 punkte nurodytą terminą nepatvirtinus, kad sutinka su komisijos siūloma skirti suma ir (ar) kad komisijos siūlomas priimti sprendimas dėl skiriamos lėšų sumos neturės neigiamos įtakos įgyvendinant programoje ir Nuostatuose numatytus tikslus, ir (ar) nepateikus sąmatos laikoma, kad jis nesutinka su komisijos siūloma skirti suma. Jei pareiškėjas nesutinka su komisijos priimtu sprendimu arba jei komisija, remdamasi ekspertų išvadomis, nepritaria pareiškėjo pateiktoms sąmatoms, programai lėšų neskiriama ir ji įtraukiama į nefinansuotinų programų sąrašą.

55. Sprendimą dėl lėšų skyrimo programų pirmajam etapui, įvertinęs komisijos pasiūlymus ir (ar) ekspertų išvadas, priima Agentūros direktorius ne vėliau kaip per 5 darbo dienas nuo komisijos pasiūlymų gavimo dienos. Agentūros direktoriaus įsakymas dėl pirmojo programos etapo finansuojamų programų ne vėliau kaip per 1 darbo dieną nuo jo pasirašymo datos yra paskelbiamas (-i) Agentūros interneto svetainėje www.jra.lt.

56. Komisijos sekretorius ne vėliau kaip per 3 darbo dienas nuo Agentūros direktoriaus įsakymo dėl Konkurso rezultatų priėmimo dienos raštu informuoja pareiškėjus apie priimtą sprendimą pateikdamas sprendimo dėl lėšų skyrimo išrašą. Pareiškėjai, kurių programos buvo įrašytos į atmestinų ar nefinansuotinų programų sąrašą, apie sprendimą informuojami raštu, nurodant atmetimo, lėšų neskyrimo priežastis.

57. Agentūra, skelbdama Konkurso laimėtojus, paskelbia nefinansuotinų ir rezervinių programų sąrašus. Rezervinių programų sąraše esantiems pareiškėjams finansavimas skiriamas, jeigu pareiškėjas, gavęs finansavimą, atsisako skirto dalies ar viso finansavimo, nepasirašo Sutarties per Nuostatų 60 punkte nurodytą terminą, pasirašyta Sutartis nutraukiama arba lėšos grąžinamos, per nustatytą terminą nepatikslina sąmatos ir (ar) priemonių ir (ar) veiklų plano, Konkurso laimėtojui skiriama mažesnė lėšų suma ir dėl to lieka nepanaudotų lėšų, arba esant papildomam finansavimui likusios nepanaudotos valstybės biudžeto lėšos eilės tvarka gali būti skirtos įvertintoms programoms, esančioms rezervinių programų sąraše. Finansavimas programoms, esančioms rezervinių programų sąraše, skiriamas neviršijant nepaskirstytų valstybės biudžeto lėšų sumos. Rezerviniame sąraše esančiai programai skiriama suma negali būti mažesnė nei mažiausia vienai programai galima skirti valstybės biudžeto lėšų suma.

Rezerviniame sąraše esančių pareiškėjų finansavimo pirmumo tvarka sudaroma programų įgyvendinimo apskričių mastu pagal dviejų ekspertų vertinimo vidurkį dėl programos turinio.

XI SKYRIUS

VALSTYBĖS BIUDŽETO LĖŠŲ NAUDOJIMO SUTARTIES PASIRAŠYMAS

58. Pareiškėjas, kuriam yra skirtas finansavimas, Sutartį, kurioje aprašomi programos vykdytojo įsipareigojimai, nustatomas finansavimo dydis, finansavimo teikimo terminai, valstybės biudžeto lėšų naudojimo, atskaitomybės ir atsakomybės sąlygos, pasirašo su SPPD.

59. Agentūra ne vėliau kaip per 3 darbo dienas nuo Agentūros direktoriaus sprendimo dėl valstybės biudžeto lėšų skyrimo programoms priėmimo dienos perduoda SPPD finansuojamų pareiškėjų, programų vykdytojų sąrašą, kuriame nurodomas konkrečiai pareiškėjui, programos vykdytojui programos pirmajam etapui skirto finansavimo dydis.

60. Pareiškėjui, kuriam yra skirtas finansavimas, nesudarius Sutarties per 20 darbo dienų nuo Agentūros direktoriaus sprendimo dėl valstybės biudžeto lėšų skyrimo programoms oficialaus perdavimo SPPD dienos, SPPD siūlymu Agentūros direktoriaus įsakymo dalis dėl valstybės biudžeto lėšų skyrimo šiam pareiškėjui Agentūros direktoriaus įsakymu pripažįstama netekusia galios.

61. Laikotarpiu nuo Agentūros direktoriaus sprendimo dėl valstybės biudžeto lėšų skyrimo programoms priėmimo dienos iki Sutarties pasirašymo, paaiškėjus, kad pareiškėjas nėra atsiskaitęs už 2021 metais iš Ministerijos, biudžetinių įstaigų, kurių savininko teises įgyvendina Ministerija gautų lėšų panaudojimą Lietuvos Respublikos valstybės biudžeto lėšų ir (ar) Europos Sąjungos lėšų naudojimo sutartyje ir taisyklėse nustatyta tvarka, SPPD raštu apie tai informuoja Agentūrą. Agentūros komisijos sekretorius nedelsiant informuoja komisiją apie susidariusią situaciją ir organizuoja komisijos posėdį klausimui aptarti arba Agentūros direktorius, vadovaudamasis SPPD pateikta informacija, gali pakeisti savo sprendimą dėl valstybės biudžeto lėšų skyrimo pareiškėjui. Tokiu atveju, pareiškėjo patirtos išlaidos iki Sutarties pasirašymo nėra kompensuojamos ar finansuojamos.

XII SKYRIUS

PROGRAMŲ ĮGYVENDINIMAS IR KONTROLĖ

62. Sutartis su finansavimą gavusiu pareiškėju sudaroma Nuostatų 12.1 papunktyje ir 33 punkte nurodytam pirmajam programos etapui. Sutartis gali būti pratęsta Nuostatų 12.2, 12.3 ir 12.4 papunkčiuose ir 33 punkte nurodytiems programos įgyvendinimo etapams Nuostatų XIII skyriuje nustatyta tvarka ir terminais. Valstybės biudžeto lėšos gali būti naudojamos Nuostatų 12 punkte ir 33 punktuose nurodytais laikotarpiais. Tuo atveju, kai Sutartis Nuostatų 12.2, 12.3 ar 12.4 papunkčiuose ir 33 punkte nurodytiems laikotarpiams Nuostatų XIII skyriuje nustatyta tvarka ir terminais nepratęsiama, Programai įgyvendinti Nuostatų 12.1 ir (ar) 12.3 papunkčiuose nurodytiems programos etapams skirtas ir pervestas, tačiau nepanaudotas valstybės biudžeto lėšas ir už šias banke, kitose kredito ar mokėjimo įstaigose laikomas valstybės biudžeto lėšas gautas palūkanas programos vykdytojas privalo grąžinti į Sutarties rekvizituose nurodytą SPPD banko sąskaitą per SPPD nustatytą laikotarpį, tačiau ne vėliau kaip iki einamųjų kalendorinių metų liepos 15 d. Programai įgyvendinti Nuostatų 12.2 ir (ar) 12.4 papunkčiuose nurodytiems programos etapams skirtas ir pervestas, tačiau nepanaudotas valstybės biudžeto lėšas ir už šias banke, kitose kredito ar mokėjimo įstaigose laikomas valstybės biudžeto lėšas gautas palūkanas programos vykdytojas privalo grąžinti į Sutarties rekvizituose nurodytą SPPD banko sąskaitą ne vėliau kaip iki kitų kalendorinių metų sausio 5 d. SPPD nustačius, kad skirtas valstybės biudžeto lėšas programos vykdytojas panaudojo ne pagal paskirtį, programos vykdytojas privalo nepanaudotas ar netikslingai panaudotas programai įgyvendinti skirtas valstybės biudžeto lėšas ir už šias banke, kitose kredito ar mokėjimo įstaigose laikomas valstybės biudžeto lėšas gautas palūkanas grąžinti SPPD į Sutarties rekvizituose nurodytą SPPD banko sąskaitą per SPPD nustatytą laikotarpį, tačiau ne vėliau kaip iki kitų kalendorinių metų sausio 5 d. Negrąžintos valstybės biudžeto lėšos išieškomos Lietuvos Respublikos civilinio proceso kodekso nustatyta tvarka. Programos vykdytojas praranda teisę teikti programas ir gauti finansavimą iš visų Ministerijos, biudžetinių įstaigų, kurių savininko teises įgyvendina Ministerija, programų 3 metus nuo teismo sprendimo, kuriuo Ministerijai, biudžetinėms įstaigoms, kurių savininko teises įgyvendina Ministerija, iš programos vykdytojo priteisiamos neteisėtai (ne pagal paskirtį) panaudotos valstybės biudžeto lėšos, įsiteisėjimo dienos.

63. SPPD, sudaręs Sutartį su programos vykdytoju, vadovaudamasis sudarytos sutarties terminais ir Agentūros direktoriaus įsakyme dėl pirmojo programos etapo finansuojamų programų nurodytomis skirti valstybės biudžeto lėšų sumomis pagal ketvirčius bei su programos vykdytoju suderinta pirmojo programos etapo sąmata, į programos vykdytojo nurodytą sąskaitą perveda 2023 m. I ketvirčiui programai įgyvendinti skirtą valstybės biudžeto lėšų sumą.

Agentūros direktoriaus įsakymas dėl pirmojo programos etapo finansuojamų programų gali būti patikslintas vadovaujantis programos vykdytojo Agentūrai ne vėliau nei iki 2023 m. II ketvirčio pirmo mėnesio 5 darbo dienos JST administravimo sistemoje pateikta 2023 m. I ketvirčio faktine informacija apie sudarytas JST sutartis ir atliktos JST trukmę.

Jeigu programos vykdytojas už 2023 m. I ketvirtį JST administravimo sistemoje nurodo sudaręs mažiau JST sutarčių nei buvo planuota programoje, Agentūros direktoriaus įsakymas dėl pirmojo programos etapo finansuojamų programų patikslinamas ir patvirtinama mažesnė nei 2023 m. II ketvirčiui buvo numatyta programai įgyvendinti skirti valstybės biudžeto lėšų suma, tačiau ne mažesnė nei planuojamos programos vykdytojo išlaidos atsižvelgiant į faktines sudarytas JST sutartis. Tiksli programos vykdytojui 2023 m. II ketvirčiui skiriama valstybės biudžeto lėšų suma apskaičiuojama vadovaujantis Nuostatų 32 ir 34 punktais.

SPPD, vadovaudamasis patikslintu Agentūros direktoriaus įsakymu dėl valstybės biudžeto lėšų skyrimo programų 2023 m. II ketvirčio veikloms įgyvendinti, programos vykdytojui į nurodytą sąskaitą perveda 2023 m. II ketvirčiui programai įgyvendinti skirtą valstybės biudžeto lėšų sumą.

Valstybės biudžeto lėšos, skirtos įgyvendinti Nuostatų 12.2 papunktyje nustatytam antrajam programos etapui, patvirtintos Agentūros direktoriaus įsakymu dėl antrojo programos etapo finansuojamų programų, gali būti naudojamos nuo 2023 m. liepos 1 d. Jeigu Sutartis dėl pratęsto finansavimo Nuostatų 12.2 papunktyje nustatytam antrajam programos etapui nepasirašoma, vykdant programos veiklas nuo 2023 m. liepos 1 d. iki 2023 m. gruodžio 31 d. programos vykdytojo patirtos išlaidos nėra finansuojamos ar kompensuojamos.

64. Valstybės biudžeto lėšos, skirtos įgyvendinti Nuostatų 12.3 papunktyje nustatytam trečiajam programos etapui, patvirtintos Agentūros direktoriaus įsakymu dėl trečiojo programos etapo finansuojamų programų, gali būti naudojamos nuo 2024 m. sausio 1 d. Jeigu Sutartis dėl pratęsto finansavimo Nuostatų 12.3 papunktyje nustatytam trečiajam programos etapui nepasirašoma, vykdant programos veiklas nuo 2024 m. sausio 1 d. iki 2024 m. birželio 30 d. programos vykdytojo patirtos išlaidos nėra finansuojamos ar kompensuojamos.

Trečiojo programos etapo 2024 m. II ketvirčio veikloms įgyvendinti skirtos valstybės biudžeto lėšos pervedamos programos vykdytojui vadovaujantis Agentūros direktoriaus įsakymu dėl antrojo programos etapo finansuojamų programų.

Agentūros direktoriaus įsakymas dėl trečiojo programos etapo finansuojamų programų gali būti patikslintas vadovaujantis programos vykdytojo Agentūrai ne vėliau nei iki 2024 m. II ketvirčio pirmo mėnesio 5 darbo dienos JST administravimo sistemoje pateikta 2024 m. I ketvirčio faktine informacija apie sudarytas JST sutartis ir atliktos JST trukmę ir (ar) atsižvelgiant į JST administravimo sistemoje laukiančių savanorių duomenimis bei einamaisiais metais nepaskirstytų valstybės biudžeto lėšų sumą.

Jeigu programos vykdytojas už 2024 m. I ketvirtį JST administravimo sistemoje nurodo sudaręs mažiau JST sutarčių nei buvo planuota programoje, Agentūros direktoriaus įsakymas dėl trečiojo programos etapo finansuojamų programų patikslinamas ir patvirtinama mažesnė nei 2024 m. II ketvirčiui buvo numatyta programai įgyvendinti skirti valstybės biudžeto lėšų suma, tačiau ne mažesnė nei planuojamos programos vykdytojo išlaidos atsižvelgiant į faktines sudarytas JST sutartis. Tiksli programos vykdytojui 2024 m. II ketvirčiui skiriama valstybės biudžeto lėšų suma apskaičiuojama vadovaujantis Nuostatų 32 ir 34 punktais.

SPPD, vadovaudamasis patikslintu Agentūros direktoriaus įsakymu dėl valstybės biudžeto lėšų skyrimo programų 2024 m. II ketvirčio veikloms įgyvendinti, programos vykdytojui į nurodytą sąskaitą perveda 2024 m. II ketvirčiui programai įgyvendinti skirtą valstybės biudžeto lėšų sumą.

Valstybės biudžeto lėšos, skirtos įgyvendinti Nuostatų 12.4 papunktyje nustatytam ketvirtajam programos etapui, patvirtintos Agentūros direktoriaus įsakymu dėl ketvirtojo programos etapo finansuojamų programų, gali būti naudojamos nuo 2024 m. liepos 1 d. Jeigu Sutartis dėl pratęsto finansavimo Nuostatų 12.4 papunktyje nustatytam ketvirtajam programos etapui nepasirašoma, vykdant programos veiklas nuo 2024 m. liepos 1 d. iki 2024 m. gruodžio 31 d. programos vykdytojo patirtos išlaidos nėra finansuojamos ar kompensuojamos.

65. Programos vykdytojas, kurio programai yra skirtas finansavimas ir su kuriuo sudaryta Sutartis, privalo programos etapą įgyvendinti iki Sutartyje nustatytos dienos, bet ne vėliau kaip iki Nuostatų 12 punkto papunkčiuose nustatytų kiekvieno programos etapo pabaigos datų ir kiekvienam ketvirčiui pasibaigus, iki kito ketvirčio pirmo mėnesio 5 d., o pasibaigus kalendoriniams metams – iki kitų kalendorinių metų sausio 5 d. privalo SPPD pateikti atitinkamai ketvirčio ir metų finansines ataskaitas ir kiekvienam ketvirčiui, pasibaigus, iki kito ketvirčio pirmo mėnesio 5 d., o pasibaigus kalendoriniams metams – iki kitų kalendorinių metų sausio 5 d. nustatytos formos (Nuostatų 9 priedas) Programos veiklų įvykdymo ataskaitą. Teikiamos šios ataskaitos:

65.1. biudžeto išlaidų sąmatos vykdymo ir patirtų sąnaudų ketvirtinė ataskaita, informaciją nurodant euro ir cento tikslumu (teikiama po kiekvieno ataskaitinio ketvirčio, o pasibaigus ataskaitiniams kalendoriniams metams – už visą programos įgyvendinimo laikotarpį, apimantį ataskaitinius metus);

65.2. išlaidų sąmatos įvykdymo ataskaita, informaciją nurodant euro ir cento tikslumu (teikiama po kiekvieno ataskaitinio ketvirčio, o pasibaigus ataskaitiniams kalendoriniams metams – už visą programos įgyvendinimo laikotarpį, apimantį ataskaitinius metus);

65.3. buhalterinės apskaitos dokumentų, patvirtinančių valstybės biudžeto lėšų panaudojimą, suvestinė, kurioje turi būti nurodoma valstybės biudžeto lėšų gavėjo pavadinimas, apskaitos dokumento (sąskaitos faktūros, sutarties, žiniaraščio ir kt.) data ir numeris, ūkinės operacijos turinys ir suma, informaciją nurodant euro ir cento tikslumu (teikiama po kiekvieno ataskaitinio ketvirčio);

65.4. ketvirčio / metų programos veiklų įvykdymo ataskaita (Nuostatų 9 priedas) (teikiama po kiekvieno ataskaitinio ketvirčio, o pasibaigus ataskaitiniams kalendoriniams metams – už visą programos įgyvendinimo laikotarpį, apimantį ataskaitinius metus).

66. Agentūra ir SPPD tikrina finansuojamų programų įgyvendinimą, ar laikomasi ir kaip laikomasi Nuostatuose ir Sutartyje programos vykdytojui numatytų reikalavimų, ir atlieka skirtų valstybės biudžeto lėšų panaudojimo ir veiklos vykdymo kontrolę.

67. Agentūrai ar SPPD nustačius ar turint pagrįstų įtarimų, kad programos vykdytojas netinkamai vykdo Projektų administravimo taisyklių, Nuostatų, Jaunimo savanoriškos tarnybos organizavimo tvarkos aprašo, Sutarties ir (arba) galiojančių teisės aktų, turinčių esminės reikšmės Sutarčiai vykdyti, reikalavimus, Agentūra arba SPPD apie tai raštu informuoja programos vykdytoją ir SPPD sustabdo Sutarties vykdymą. Šiuo atveju SPPD nustato programos vykdytojui protingą, ne trumpesnį kaip 10 darbo dienų, terminą nustatytiems veiklos trūkumams pašalinti. Programos vykdytojas, pašalinęs nustatytus veiklos trūkumus, raštu informuoja SPPD apie tolesnį pasirengimą tinkamai vykdyti Projektų administravimo taisyklėse, Nuostatuose, Jaunimo savanoriškos tarnybos organizavimo tvarkos apraše, Sutartyje ir (arba) galiojančiuose teisės aktuose, turinčiuose esminės reikšmės Sutarčiai vykdyti, nustatytus reikalavimus ir kartu pateikia tai patvirtinančius įrodymus. SPPD, įvertinęs iš programos vykdytojo gautą informaciją, gali atnaujinti Sutarties vykdymą. Jei programos vykdytojas per nustatytą terminą nustatytų veiklos trūkumų nepašalina arba per 2 darbo dienas nuo nustatytų veiklos trūkumų pašalinimo dienos neinformuoja SPPD apie pasirengimą tinkamai vykdyti Projektų administravimo taisyklėse, Nuostatuose, Jaunimo savanoriškos tarnybos organizavimo tvarkos apraše, Sutartyje ir (arba) galiojančiuose teisės aktuose, turinčiuose esminės reikšmės Sutarčiai vykdyti, nustatytus reikalavimus, SPPD privalo vienašališkai nutraukti valstybės biudžeto lėšų naudojimo sutartį, apie tai programos vykdytoją įspėjęs prieš 10 darbo dienų.

68. SPPD nutraukia Sutartį su programos vykdytoju ir skirtas valstybės biudžeto lėšas programos vykdytojas privalo grąžinti, kai:

68.1. SPPD nustato, kad nesilaikoma esminių Projektų administravimo taisyklių, Jaunimo savanoriškos tarnybos organizavimo tvarkos aprašo, Nuostatų reikalavimų ir (ar) Sutarties su SPPD įsipareigojimų ir (ar) galiojančių teisės aktų, turinčių esminės reikšmės Sutarčiai vykdyti, reikalavimų;

68.2. paaiškėja, kad asmens, turinčio teisę veikti programos vykdytojo vardu, pasirašytoje deklaracijoje (Nuostatų 3 priedas) buvo pateikta klaidinanti ar melaginga informacija, programos vykdytojas įgyja likviduojamo juridinio asmens statusą po Sutarties sudarymo arba, sudarius Sutartį, įsiteisėja teismo sprendimas, kuriuo Ministerijai, biudžetinėms įstaigoms, kurių savininko teises įgyvendina Ministerija, iš programos vykdytojo priteisiamos neteisėtai (ne pagal paskirtį) panaudotos valstybės biudžeto lėšos;

68.3. vadovaujantis Nuostatų 67 punktu, programos vykdytojui per nustatytą terminą nepašalinus nustatytų veiklos trūkumų arba per 2 darbo dienas nuo nustatytų veiklos trūkumų pašalinimo dienos neinformavus SPPD apie pasirengimą tinkamai vykdyti Projektų administravimo taisyklėse, Nuostatuose, Sutartyje ir (arba) galiojančiuose teisės aktuose, turinčiuose esminės reikšmės Sutarčiai vykdyti, nustatytus reikalavimus;

68.4. nustatoma, kad skirtos valstybės biudžeto lėšos naudojamos ne pagal paskirtį;

68.5. Agentūra nutraukia programos vykdytojo SVO organizacijos akreditaciją.

69. Programų vykdytojas gautas Lietuvos Respublikos valstybės biudžeto lėšas privalo laikyti specialiai šioms lėšoms atidarytoje sąskaitoje (ši nuostata netaikoma programos vykdytojo partneriams) įvertindamas Lietuvos Respublikos valstybės biudžeto lėšų laikymo, naudojimo ir saugojimo rizikos veiksnius, ir naudoti jas tik Sutartyje ir patvirtintoje sąmatoje nurodytai veiklai vykdyti.

70. Programos vykdytojas privalo raštu informuoti SPPD apie programoje numatytų veiklų vykdymo nutraukimą ar sustabdymą. Gavęs tokį pranešimą, SPPD sustabdo valstybės biudžeto lėšų pervedimą programos vykdytojui programai įgyvendinti. Programos vykdytojui pašalinus šiame punkte nurodytas priežastis, atnaujinus programoje numatytų veiklų vykdymą ir apie tai raštu pranešus SPPD, sustabdytas valstybės biudžeto lėšų pervedimas atnaujinamas.

71. Programos vykdytojas privalo raštu informuoti Agentūrą ir SPPD, jei vykdoma ar numatoma vykdyti programos vykdytojo reorganizacija, ir pateikti dokumentus bei informaciją, pagrindžiančius, kad po reorganizacijos veiksiantis juridinis asmuo, perimantis programos vykdytojo teises ir pareigas, bus pajėgus tinkamai vykdyti programos veiklas.

72. Už informacijos ir su programa bei jos įgyvendinimu susijusių duomenų ir dokumentų tikslumą, teisėtumą, gautų valstybės biudžeto lėšų buhalterinės apskaitos tvarkymą atsako pareiškėjas, programos vykdytojas. Dokumentus, susijusius su programa ir jos įgyvendinimu (paraišką, deklaraciją (-as), buhalterinės apskaitos dokumentus, darbo, paslaugų pirkimo ir (ar) teikimo sutartis, ataskaitas ir kt.), programos vykdytojas privalo tvarkyti ir saugoti dokumentų tvarkymą ir saugojimą reglamentuojančių teisės aktų nustatyta tvarka, taip pat SPPD ir (ar) Agentūros reikalavimu pateikti konkursui pateiktų dokumentų bei su programos įgyvendinimu susijusių dokumentų originalus ir (ar) jų patvirtintas kopijas, viešinimo veiklų rezultatus (publikacijas, vaizdo medžiagos nuorodas) tiek programos įgyvendinimo metu, tiek 24 mėnesius po programos įgyvendinimo pabaigos (po 2024 m. gruodžio 31 d.).

XIII SKYRIUS

FINANSAVIMO PRATĘSIMAS IR PERSKIRSTYMAS

73. Tinkamai įgyvendinus programą per pirmąjį ir trečiąjį programos etapus, Sutartis gali būti pratęsta antrajam ir ketvirtajam programos etapams. Siekdamas pratęsti Sutartį, programos vykdytojas iki einamųjų metų kovo 31 d. Agentūros paskirtam specialistui elektroniniu paštu turi pateikti:

73.1. programos vykdytojo vadovo kvalifikuotu elektroniniu parašu pasirašytą prašymą pratęsti programos finansavimą antrajam arba ketvirtajam programos etapams (Nuostatų 11 priedas);

73.2. pasikeitusių (jeigu keitėsi) programos vadovo ir (ar) programos veiklų įgyvendintojų gyvenimo aprašymus, patvirtintus jų parašais, kitus pasikeitusius paraiškoje nurodytus duomenis;

73.3. asmens, turinčio teisę veikti programos vykdytojo vardu, pasirašytą deklaraciją;

73.4. kitus su programos įgyvendinimu susijusius dokumentus.

74. Prašymą pratęsti programos finansavimą svarsto Agentūros paskirtas specialistas. Agentūros paskirtas specialistas susipažįsta su programos vykdytojo prašymu pratęsti finansavimą ir SPPD pateikta I ketvirčio veiklos ataskaitų suvestine. Vadovaudamasis šiais dokumentais Agentūros specialistas parengia ir su SPPD specialistu suderina pasiūlymą, kuris teikiamas Agentūros direktoriui. Pasiūlyme nurodoma, ar programos vykdytojas programą įgyvendino tinkamai, vadovaujantis Nuostatų 21 punkte nurodytais reikalavimais. Jei:

74.1. programos vykdytojas programą įgyvendino tinkamai, Agentūros specialistas teikia pasiūlymą pratęsti Sutartį antrajam programos etapui. Tikslus finansuojamų JST savanorių skaičius nustatomas atsižvelgiant į tolimesniam etapui numatytą finansuoti savanorių skaičių ir I ketvirčio duomenis dėl nepanaudotų valstybės biudžeto lėšų. Visos nepanaudotos valstybės biudžeto lėšos paverčiamos į JST savanorių vietas ir JST savanorių vietos paskirstomos savivaldybėms nacionaliniu mastu pagal JST administravimo sistemoje registruotų prašymų pradėti JST savivaldybėje skaičių ir prašymų pradėti JST pateikimo laiką. Agentūros specialistas, teikdamas pasiūlymą pratęsti Sutartį tolimesniam etapui, negali siūlyti finansuoti mažesnio nei 40 (keturiasdešimt) procentų nuo viso savivaldybei ir apskričiai siūlomų finansuoti savanorių vieneriems metams ir mažesnio nei 1 savanoris vienai savivaldybei skaičiaus;

74.2. programos vykdytojas programą įgyvendino netinkamai, programos vykdytojas nepasiekė visų Nuostatų 21 punkte nurodytų rodiklių, Agentūros specialistas teikia pasiūlymą nepratęsti Sutarties ir neskirti finansavimo antrajam programos etapui;

74.3. programos vykdytojas programą įgyvendino iš dalies tinkamai, t. y. pasiekė bent 1 esminį kiekybinį rodiklį, nurodytą Nuostatų 21 punkte, Agentūros specialistas kreipiasi į konkurso komisiją, kuri įvertinusi Agentūros specialisto pateiktą informaciją teikia rekomendacinį pasiūlymą Agentūros direktoriui dėl Sutarties pratęsimo tolimesniam programos etapui. Jeigu konkurso komisija rekomenduoja Agentūros direktoriui pratęsti Sutartį antrajam programos etapui, tikslus finansuojamų JST savanorių skaičius nustatomas vadovaujantis JST savanorių paskirstymo savivaldybėse tvarkos aprašu.

75. Tinkamai įgyvendinus programą per antrąjį programos etapą, Sutartis gali būti pratęsta trečiajam programos etapui. Siekdamas pratęsti Sutartį, programos vykdytojas iki 2023 m. lapkričio 15 d. Agentūros paskirtam specialistui elektroniniu paštu turi pateikti:

75.1. programos vykdytojo vadovo kvalifikuotu elektroniniu parašu pasirašytą prašymą pratęsti programos finansavimą trečiajam programos etapui (Nuostatų 11 priedas);

75.2. pasikeitusių (jeigu keitėsi) programos vadovo ir (ar) programos veiklų įgyvendintojų gyvenimo aprašymus, patvirtintus jų parašais, kitus pasikeitusius paraiškoje nurodytus duomenis;

75.3. asmens, turinčio teisę veikti programos vykdytojo vardu, pasirašytą deklaraciją;

75.4. kitus su programos įgyvendinimu susijusius dokumentus.

76. Prašymą pratęsti programos finansavimą svarsto Agentūros paskirtas specialistas. Agentūros paskirtas specialistas susipažįsta su programos vykdytojo prašymu pratęsti finansavimą. Remdamasis šiais dokumentais Agentūros specialistas parengia ir su SPPD specialistu suderina pasiūlymą, kuris teikiamas Agentūros direktoriui. Pasiūlyme nurodoma, ar programos vykdytojas programą įgyvendinama tinkamai, vadovaujantis Nuostatų 21 punkte nurodytais reikalavimais. Jei:

76.1. programos vykdytojas programą įgyvendino tinkamai, Agentūros specialistas teikia pasiūlymą pratęsti Sutartį trečiajam programos etapui. Tikslus finansuojamų JST savanorių skaičius nustatomas vadovaujantis JST savanorių paskirstymo savivaldybėse tvarkos aprašu, patvirtintu Departamento direktoriaus 2019 m. rugsėjo 10 d. įsakymu Nr. 2V-183 (1.4) „Dėl Jaunimo reikalų Agentūros prie Socialinės apsaugos ir darbo ministerijos finansuojamų jaunimo savanoriškos tarnybos savanorių paskirstymo savivaldybėse tvarkos aprašo patvirtinimo“ (su vėlesniais pakeitimais) (toliau – JST savanorių paskirstymo savivaldybėse tvarkos aprašas);

76.2. programos vykdytojas programą įgyvendino netinkamai, programos vykdytojas nepasiekė visų Nuostatų 21 punkte nurodytų rodiklių, Agentūros specialistas teikia pasiūlymą nepratęsti Sutarties ir neskirti finansavimo trečiajam programos etapui;

76.3. programos vykdytojas programą įgyvendino iš dalies tinkamai, t. y. pasiekė bent 1 esminį kiekybinį rodiklį, nurodytą Nuostatų 21 punkte, Agentūros specialistas kreipiasi į konkurso komisiją, kuri, įvertinusi Agentūros specialisto pateiktą informaciją, teikia rekomendacinį pasiūlymą Agentūros direktoriui dėl Sutarties pratęsimo trečiajam programos etapui. Jeigu konkurso komisija rekomenduoja Agentūros direktoriui pratęsti Sutartį trečiajam programos etapui, tikslus finansuojamų JST savanorių skaičius nustatomas vadovaujantis Nuostatų 76.1 papunktyje nustatyta tvarka.

77. Jei apskrityje finansavimas skirtas daugiau nei vienam programos vykdytojui, Agentūros specialistas rengdamas pasiūlymą Agentūros direktoriui vadovaujasi konkurso komisijos pasiūlyme patvirtintu preliminariu tolimesnio programos etapo finansuojamų JST savanorių skaičiumi arba programos vykdytojų nurodyta informacija apie JST įgyvendinimą konkrečiose apskrities savivaldybėse.

78. Agentūros direktoriui pritarus Agentūros specialisto pateiktam pasiūlymui dėl Sutarčių pratęsimo tolimesniam programos etapui ir vadovaujantis JST savanorių paskirstymo savivaldybėse tvarkos aprašu nustačius JST savanorių paskirstymą tarp savivaldybių, Agentūros specialistas nedelsdamas, bet ne vėliau nei per 3 darbo dienas nuo Agentūros direktoriaus sprendimo priėmimo dienos, elektroniniu paštu informuoja programos vykdytoją apie siūlymą pratęsti arba nepratęsti Sutarties. Jei priimtas sprendimas pratęsti Sutartį, programos vykdytojas informuojamas apie siūlomų skirti lėšų dydį, nurodomas siūlomų finansuoti savanorių skaičius, taip pat nurodoma, kad programos vykdytojas per 5 darbo dienas nuo elektroninio laiško gavimo dienos turi pateikti atnaujintą sąmatą.

Agentūros specialistas, gavęs programos vykdytojų atnaujintas sąmatas, įvertina jas vadovaudamasis Nuostatų 32–34 punktuose nurodytais reikalavimais ir, neradęs esminių neatitikimų reikalavimams, informaciją perduoda Agentūros direktoriui.

79. Sprendimą dėl Sutarties pratęsimo ir lėšų skyrimo programos tolimesniam programos etapui, įvertinęs Agentūros specialisto pateiktą pasiūlymą, vadovaudamasis JST savanorių paskirstymo savivaldybėse tvarkos aprašu ir kita su sutarčių pratęsimu susijusia informacija, priima Agentūros direktorius ne vėliau kaip per 10 darbo dienų nuo Agentūros specialisto informacijos dėl atnaujintų sąmatų atitikties perdavimo dienos. Agentūros direktoriaus įsakymas (-ai) dėl Sutarčių pratęsimo ir finansavimo skyrimo ne vėliau kaip per 1 darbo dieną nuo jo pasirašymo datos yra paskelbiamas (-i) Agentūros interneto svetainėje www.jra.lt.

80. Prireikus Agentūra gali paprašyti programos vykdytoją pateikti papildomus dokumentus, susijusius su JST įgyvendinimu ar Sutarties pratęsimu.

Jei programos vykdytojui siūloma pratęsti Sutartį skiriant didesnę ar mažesnę sumą, atitinkamai siūloma padidinti ar sumažinti pareiškėjo, programos vykdytojo suplanuotus rodiklius.

81. Pratęsus programos finansavimą, nauja Sutartis arba papildomas susitarimas dėl jau sudarytos Sutarties pakeitimo su programos vykdytoju pasirašomas per 10 darbo dienų nuo Agentūros direktoriaus įsakymo dėl finansavimo pratęsimo priėmimo dienos.

82. Įvertinus informaciją dėl Sutarčių pratęsimo antrajam ir (ar) ketvirtajam programos etapams, nepaskirstytos valstybės biudžeto lėšos, vadovaujantis JST savanorių paskirstymo savivaldybėse tvarkos aprašu perskirstomos tarp savivaldybių ir apskričių nacionaliniu mastu. Perskirstant nepanaudotas valstybės biudžeto lėšas gali būti keičiamos Nuostatų 7 punkte nurodytos didžiausios konkrečios apskrities programai galimos skirti valstybės biudžeto lėšų sumos.

83. Pratęstos Sutartys vykdomos ir kontroliuojamos Nuostatų nustatyta tvarka ir terminais.

XIV SKYRIUS

PROGRAMOS VEIKLŲ PLANO IR IŠLAIDŲ SĄMATOS TIKSLINIMAS

84. Norėdamas patikslinti programos išlaidų sąmatą, programos vykdytojas raštu turi pateikti SPPD pagrįstą prašymą tikslinti programos išlaidų sąmatą, kartu pateikdamas ir lyginamąją tikslinamų programos išlaidų sąmatą ar palyginimą, kaip kis informacija atitinkamose išlaidų sąmatos eilutėse. SPPD, išnagrinėjęs programos vykdytojo prašymą, per 5 darbo dienas nuo prašymo gavimo dienos priima sprendimą dėl išlaidų sąmatos tikslinimo ir apie tai raštu ar elektroniniu paštu informuoja programos vykdytoją. SPPD ir programos vykdytojo suderintą patikslintą išlaidų sąmatą pasirašo įgalioti SPPD ir programos vykdytojo atstovai.

85. Prašymai patikslinti sąmatą teikiami ne daugiau kaip 2 kartus per einamąjį ketvirtį, likus ne mažiau kaip 10 darbo dienų iki kito ketvirčio pradžios. Vėliau pateikti prašymai nenagrinėjami, išskyrus Nuostatų 91 punkte nustatytas aplinkybes ar atvejus. Programos vykdytojas gali teikti prašymą tik dėl dar nepatirtų išlaidų tikslinimo, išskyrus atvejus, kai tinkamos finansuoti išlaidos sumažėjo.

86. Jeigu tikslinama programos išlaidų sąmata keičia programos veiklų planą (pvz., nesuorganizuotų mokymų, renginio lėšų perskirstymas kitoms veikloms), programos vykdytojas privalo suderinti veiklos plano keitimą su SPPD Nuostatų 87–88 punktuose nustatyta tvarka. SPPD, gavęs prašymą tikslinti programos išlaidų sąmatą ir nustatęs, kad programos išlaidų sąmatos pakeitimas pakeis programos vykdytojo programos veiklų planą, programos vykdytoją informuoja apie Nuostatų 87-88 nustatytą programos veiklų plano keitimo tvarką.

87. Norėdamas patikslinti veiklų planą, programos vykdytojas atsakingam SPPD specialistui raštu pateikia pagrįstą prašymą patikslinti veiklų planą, kartu pateikdamas ir lyginamąjį veiklų planą ar palyginimą, kaip kis informacija atitinkamose veiklų plano dalyse ar eilutėse. Programos vykdytojas gali teikti prašymą patikslinti veiklų planą tik dėl dar neįvykdytų (nepradėtų vykdyti) veiklų. Atsakingas SPPD specialistas informuoja raštu ar elektroniniu paštu Agentūros paskirtą asmenį apie programos vykdytojo prašymą patikslinti veiklų planą ne vėliau kaip per 2 darbo dienas nuo prašymo gavimo dienos. Agentūros paskirtas asmuo ne vėliau nei per 2 darbo dienas elektroniniu paštu informuoja atsakingą SPPD specialistą apie pritarimą ar nepritarimą programos vykdytojo prašymui patikslinti veiklų planą.

88. Prašymas patikslinti veiklų planą pateikiamas SPPD atsakingam specialistui likus ne mažiau kaip 10 darbo dienų iki kito ketvirčio pradžios, bet ne vėliau nei iki 2023 m. birželio 13 d., pratęsus finansavimą antrajam etapui – ne vėliau kaip iki 2023 m. gruodžio 13 d., trečiajam etapui – ne vėliau kaip iki 2024 m. birželio 13 d, ketvirtajam – ne vėliau kaip iki 2024 m. gruodžio 13 d.

XV SKYRIUS

BAIGIAMOSIOS NUOSTATOS

89. Agentūra tvarko fizinių ir juridinių asmenų duomenis Lietuvos Respublikos teisės aktų nustatyta tvarka.

90. Agentūra ir SPPD neprisiima atsakomybės, jei dėl programoje (paraiškoje ir (arba) Sutartyje) nurodytų klaidingų kontaktinių duomenų (adreso korespondencijai, telefono, elektroninio pašto adreso ir kt.) pareiškėjo, programos vykdytojo nepasiekia laiškai arba su pareiškėju, programos vykdytoju negalima susisiekti kitu būdu.

91. Pareiškėjas, programos vykdytojas turi teisę prašyti svarstyti dokumentus, pateiktus vėliau, nei numatyta Projektų administravimo taisyklėse ar Nuostatuose, jei dokumentai pateikti nesilaikant terminų dėl nenumatytų ar ne nuo pareiškėjo, programos vykdytojo priklausančių aplinkybių, Agentūroje ar SPPD kilusių techninių kliūčių. Prašyme svarstyti minėtus dokumentus turi būti nurodytas motyvuotas terminų nesilaikymo pagrindimas ir kilusios kliūtys.

92. Agentūros direktoriaus sprendimas dėl programos finansavimo gali būti pakeistas ar pripažintas netekusiu galios, atsižvelgiant į Nuostatų 9 ir (ar) 68 punktuose ir (ar) Nuostatų XIII skyriuje nustatyta tvarka priimtą sprendimą dėl finansavimo pratęsimo Nuostatų nustatytam tolimesniam programos etapui, taip pat į SPPD pateiktą metinę atitinkamos priemonės įgyvendinimo ataskaitą ir (ar) tinkamą valstybės biudžeto lėšų panaudojimą ir (ar) pasikeitus teisės aktams, kuriais remiantis skiriami Lietuvos Respublikos valstybės biudžeto asignavimai atitinkamam konkursui, taip pat Agentūrai arba teismui patenkinus programos vykdytojo skundą ir pakartotinai Projektų administravimo taisyklėse ir (ar) Nuostatuose nustatyta tvarka įvertinus šio pareiškėjo paraišką.

Pasikeitus teisės aktams, kuriais remiantis skiriami Lietuvos Respublikos valstybės biudžeto asignavimai atitinkamam konkursui, bendra Konkursui skirta Lietuvos Respublikos valstybės biudžeto suma bei didžiausia vienai programai galima skirti suma gali būti pakeista atskiru Agentūros direktoriaus įsakymu.

93. Agentūros direktoriaus sprendimas dėl programos finansavimo gali būti pakeistas ar pripažintas netekusiu galios jei pareiškėjui, programos vykdytojui nutraukiama SVO organizacijos akreditacija. Nutraukus pareiškėjo, programos vykdytojo SVO organizacijos akreditaciją Agentūra kreipiasi į pareiškėjo, programos vykdytojo partnerius, jei pareiškėjas, programos vykdytojas programą įgyvendino su partneriais ir pasiūlo perimti pareiškėjo, programos. vykdytojo įsipareigojimus. Jei pareiškėjo, programos vykdytojo partneriai nesutinka perimti Sutarties įsipareigojimų, Agentūra skelbia konkursą konkrečios apskrities JST programai įgyvendinti.

94. Jei ne dėl programos vykdytojo veiksmų atsiradus nenumatytų, Nuostatuose nenustatytų aplinkybių, dėl kurių programos vykdytojui nepakanka skirtų lėšų numatytoms programos veikloms įvykdyti, kad būtų pasiekti programos vertinimo metu suplanuoti rodikliai, ar programos vykdytojas turi vykdyti papildomas, programoje nenumatytas veiklas, kad būtų pasiekti programos vertinimo metu suplanuoti rodikliai ar papildomi rezultatai, programos vykdytojui gali būti skiriamos papildomos lėšos.

Papildomos lėšos skiriamos esant motyvuotam programos vykdytojo prašymui, kuriame turi būti nurodytos ne dėl programos vykdytojo veiksmų atsiradusios nenumatytos, Nuostatuose nenustatytos aplinkybės, rodikliai, kuriuos programos vykdytojas įsipareigoja pasiekti, ir (ar) veiklos, kurias programos vykdytojas įsipareigoja įvykdyti, prašomų lėšų pagrindimas.

Šiame Nuostatų punkte nurodytą programos vykdytojo prašymą Komisija išnagrinėja ne vėliau kaip per 3 darbo dienas ir pateikia pasiūlymą Agentūros direktoriui dėl papildomų lėšų skyrimo.

Sprendimą dėl papildomų lėšų programų vykdytojams skyrimo Agentūros direktorius priima per 3 darbo dienas nuo Komisijos pasiūlymo gavimo dienos.

95. Jei ne dėl programos vykdytojo veiksmų atsiradus nenumatytų, Nuostatuose nenustatytų aplinkybių, dėl kurių programos vykdytojas negali vykdyti programoje numatytų veiklų, kad būtų pasiekti programos vertinimo metu suplanuoti rodikliai, ar programos vykdytojas turi vykdyti papildomas, programoje nenumatytas veiklas, kad būtų pasiekti programos vertinimo metu suplanuoti rodikliai ar papildomi rezultatai, programos vykdytojas gali keisti veiklas, jų įgyvendinimo terminus ar jų įgyvendinimo būdus (veiklas vykdyti pasitelkiant nuotolines ar bekontaktes priemones).

Veiklos ir (ar) jų įgyvendinimo priemonės gali būti keičiamos esant motyvuotam programos vykdytojo prašymui.

Šiame punkte nurodytą programos vykdytojo prašymą Komisija išnagrinėja ne vėliau kaip per 3 darbo dienas ir pateikia pasiūlymą Agentūros direktoriui.

Sprendimą dėl veiklos ir (ar) jų įgyvendinimo priemonių keitimo Agentūros direktorius priima per 3 darbo dienas nuo Komisijos pasiūlymo gavimo dienos.

96. Sprendimas dėl programos finansavimo gali būti skundžiamas Lietuvos Respublikos viešojo administravimo įstatymo ir Lietuvos Respublikos administracinių bylų teisenos įstatymo nustatyta tvarka. Pareiškėjai, vadovaudamiesi Viešojo administravimo įstatymu, SPPD ir (ar) komisijos sprendimus dėl paraiškų atmetimo gali skųsti ministerijai per 14 kalendorinių dienų nuo tos dienos, kurią sužinojo arba turėjo sužinoti apie SPPD ir (ar) komisijos sprendimą. Jei ministerija patenkina pareiškėjo skundą, o SPPD ir (ar) komisija po pakartotinio paraiškos vertinimo vėl ją atmeta, pareiškėjas šį SPPD ir (ar) komisijos sprendimą gali skųsti Vyriausiajai administracinių ginčų komisijai arba teismui įstatymų nustatyta tvarka.

_____________